PM sampaikan hasrat, aspirasi kerajaan kepada empat Duta Besar Malaysia

(Pada pertemuan itu, Ismail Sabri turut mengucapkan selamat maju jaya kepada kesemua Duta Besar berkenaan/FOTO FB ISMAIL SABRI)

KUALA LUMPUR, 21 Julai- Perdana Menteri Datuk Seri Ismail Sabri Yaakob hari ini menyampaikan hasrat dan aspirasi kerajaan kepada empat Duta Besar Malaysia yang telah menerima watikah pelantikan baru-baru ini.Hasrat dan aspirasi itu disampaikan oleh Perdana Menteri ketika menerima kunjungan hormat keempat-empat Duta Besar di Putrajaya.“Dalam pertemuan ini, saya telah menyampaikan hasrat dan aspirasi kerajaan kepada duta-duta ini apabila menjalankan tugas di negara penempatan masing-masing kelak.“Ini termasuklah usaha mempertingkatkan kerjasama dua hala sedia ada dan meneroka peluang pelaburan serta bidang kerjasama baharu yang menguntungkan negara,” katanya menerusi catatan di Facebook.Mereka ialah Duta Besar Malaysia ke Jepun Shahril Effendi Abd Ghany, Duta Besar Malaysia ke Arab Saudi Datuk Wan Zaidi Wan Abdullah, Duta Besar Malaysia ke Korea Selatan Datuk Lim Juay Jin dan Duta Besar Malaysia ke Iran Khairi Omar.

((Perdana Menteri Datuk Seri Ismail Sabri Yaakob hari ini menyampaikan hasrat dan aspirasi kerajaan kepada empat Duta Besar Malaysia yang telah menerima watikah pelantikan baru-baru ini/FB ISMAIL SABRI)

Pada pertemuan itu, Ismail Sabri turut mengucapkan selamat maju jaya kepada kesemua Duta Besar berkenaan.

“Sentiasalah memelihara dan memartabatkan nama Malaysia di persada antarabangsa,” katanya.Pada 12 Julai lepas, Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan mengurniakan watikah pelantikan kepada empat ketua perwakilan Malaysia ke luar negara di Istana Negara di sini.-BERNAMA


Dewan Rakyat lulus Rang Undang-Undang Keselamatan Sosial Pekerja (Pindaan) 2022

(Bilangan penerima faedah keseluruhan ialah 678,329 orang setakat Disember 2021/FOTO HIASAN)

KUALA LUMPUR, 21 Julai- Dewan Rakyat hari ini meluluskan Rang Undang-Undang Keselamatan Sosial Pekerja (Pindaan) 2022 bagi menambah baik liputan keselamatan sosial dengan meningkatkan faedah tertentu yang diterima pekerja.Menteri Sumber Manusia Datuk Seri M. Saravanan berkata, pindaan RUU berkenaan adalah wajar untuk memberi perlindungan lebih meluas kepada mereka berpendapatan lebih RM4,000-RM5,000Saravanan berkata, terdapat 7.78 juta pekerja warganegara dan sejuta pekerja asing berdaftar dengan Perkeso setakat Mei tahun ini.Menurutnya, sejumlah 19.7 juta warganegara dan 1.94 juta bukan warganegara pekerja berdaftar dalam sistem Perkeso.Bilangan penerima faedah keseluruhan ialah 678,329 orang setakat Disember 2021."Bayaran faedah pula berjumlah RM4.334 bilion setakat 2021. Bagi tahun 2022 setakat Mei, penerima faedah adalah berjumlah 664,265 pekerja dengan bayaran berjumlah RM1.958 bilion."Pekerja yang ditimpa kemalangan dalam bulan pertama bekerja layak menerima faedah di bawah Perkeso walaupun belum mencarum. Apabila mereka terima surat tawaran walaupun belum mencarum, mereka masih layak," katanya.Beliau berkata demikian ketika menggulung perbahasan rang undang-undang itu di Bag=ngunan Parlimen, di sini.Terdahulu, Saravanan ketika membahaskan RUU berkenaan untuk bacaan kedua, mencadangkan pindaan had siling gaji, kadar caruman jenis pertama dan kedua, serta faedah hilang upaya dan faedah orang tanggungan.10 butiran baharu berkaitan amaun caruman baharu pekerja turut dicadangkan.

(Menteri Sumber Manusia merangkap Ahli Parlimen Tapah Datuk Seri M Saravanan ketika memberi ucapan Pergulungan Perbahasan pada Mesyuarat Pertama Penggal Kelima, Parlimen ke-14 di Bangunan Parlimen)

"Bagi menjelaskan lagi perkara ini, saya memberikan contoh sekiranya seorang pekerja yang berumur 30 tahun dan bergaji melebihi RM5,000 layak menerima faedah hilang upaya kekal, pengiraan bayaran pukal bagi pekerja itu mengikut siling gaji sedia ada berjumlah RM177,252.30."Bagaimanapun, berdasarkan pengiraan siling gaji yang baharu, pekerja akan menerima sejumlah RM222,126.30. Dalam hal ini, terdapat peningkatan sebanyak 25.3 peratus bagi siling gaji baharu berbanding siling gaji sedia ada," katanya.Jelas beliau, peningkatan tersebut dapat menambah baik perlindungan keselamatan sosial PERKESO dengan meningkatkan faedah-faedah bagi Akta 4, seperti faedah hilang upaya sementara, faedah hilang upaya kekal, pencen ilat dan pencen penakat.Sementara itu, pada peringkat perbahasan Ahli Parlimen Jempol, Datuk Mohd Salim Mohd Sharif berkata, ia perlu ditingkatkan dan tidak terhad kepada amaun yang dicadangkan iaitu 5 ribu ringgit sahaja."Hal ini kerana ada sebahagiannya bekerja sendiri seperti yang dimaksudkan ramai pembahas tadi menyebutkannya juga supaya ia dapat dinikmati oleh semua lapisan rakyat di seluruh negara tanpa mengira warna kulit fahaman politik dan anutan agama,:" katanya.Katanya, langkah itu membolehkan manfaatnya dinikmati banyak golongan khasnya yang terkesan akibat pandemik, inflasi dan sebagainya.


Tawaran pembelian ayam dengan harga RM8.50 sekilogram bermula Ogos ini - Shahidan

PUTRAJAYA, 21 Julai- Warga Putrajaya akan dapat membeli ayam standard pada harga RM8.50 sekilogram, lebih rendah daripada harga siling RM9.40 sekarang, bermula 1 Ogos ini melalui Program Jualan Rakyat MyGrocer@Wilayah di semua pasar awam di Putrajaya.Menteri Wilayah Persekutuan, Datuk Seri Dr Shahidan Kassim berkata bagi menjayakan inisiatif tersebut, sebuah pusat penyembelihan ayam diwujudkan di Presint 20 bagi membolehkan ayam disembelih di Putrajaya."Mulai 1 Ogos kita akan menurunkan harga ayam kepada RM8.50, harga yang paling murah. Orang ramai boleh datang ke Putrajaya kerana segala proses jualan termasuk sembelihan akan dilakukan di sini.Kita ada gudang-gudang yang dikhaskan untuk tujuan tersebut dan belum digunakan lagi," kata Shahidan ditemui pemberita selepas Majlis Pra Pelancaran Soft Launch Floria Diraja Putrajaya 2022, bertempat di Anjung Floria Presint 4, Putrajaya. Bertemakan ‘Awesome Floria’, edisi ke-12 Festival Bunga dan Taman itu bakal bermula 29 Ogos sehingga 4 September ini, setelah dua tahun tidak dilaksanakan susulan pandemik COVID-19. Festival tersebut menghimpunkan hampir 10,000 pokok orkid, 400,000 pokok pelbagai spesies, kultivar bunga-bungaan serta tanaman hiasan seumpama hamparan bunga-bungaan yang berwarna-warni dalam suasana taman.

(Menteri Wilayah Persekutuan, Datuk Seri Shahidan Kassim menjelaskan perkara tersebutkepada media di Putrajaya)


Peruntukan mega bernilai RM393 bilion, perkasa tadbir urus adaptasi perubahan iklim - PM

KUALA LUMPUR, 21 Julai- Kerajaan Persekutuan menyediakan peruntukan besar sebanyak RM393 bilion untuk memperkasa tadbir urus adaptasi perubahan iklim dengan tempoh pelaksanaan secara berfasa selama 50 tahun.Perdana Menteri, Datuk Seri Ismail Sabri Yaakob melalui satu kenyataan berkata daripada jumlah itu, sebanyak RM15 bilion diperuntukkan untuk pelaksanaan projek tebatan banjir mulai tahun 2023 sehingga 2030.Menurut Ismail, pihaknya telah mengarahkan kementerian dan agensi terbabit meningkatkan penggunaan sumber air bawah tanah dan air hujan bagi mengurangkan kebergantungan terhadap air terawat."Penggunaan sumber air alternatif yang murah dan mudah didapati ini perlu diambil kira dalam pembangunan infrastruktur serta bangunan baru," katanya dalam satu kenyataan di Facebook beliau.Kerajaan juga bercadang untuk membina lebih banyak ‘struktur sabo’ di seluruh negara dalam usaha untuk mengurangkan risiko banjir puing.Mesyuarat hari ini juga telah mempertimbang dan bersetuju dengan tiga kertas pertimbangan termasuk Transformasi Sektor Air 2040, Pengiktirafan Perkhidmatan Makmal Kualiti Air dan Perkongsian Peta Hazard Banjir.

Perdana Menteri, Datuk Seri Ismail Sabri Yaakob mempengerusikan Majlis Air Negara (MAN) hari inibersama kementerian dan agensi terlibat)


Kepimpinan ketua kampung masyarakat orang asli bakal diperkasa - KPLB

KUALA LUMPUR, 21 Julai- Kementerian Pembangunan Luar Bandar (KPLB) akan terus memperkasakan kepimpinan ketua kampung masyarakat orang asli dalam usaha mendokong pembangunan kemajuan masyarakat orang asli.Menterinya, Datuk Seri Mahdzir Khalid berkata ia membantu kerajaan dalam mencorak masa depan masyarakat orang asli."Kita perlu latih mereka untuk biasa dengan data. Manfaatkan golongan anak muda di kampung kamu yang ada pendidikan baik di peringkat sekolah atau peringkat universiti. Beri mereka peluang dan ruang dengan bimbingan yang betul.Jadi, saya minta Ketua Pengarah dan Pengarah-pengarah di negeri untuk latih ketua-ketua ini supaya mereka lebih dinamik untuk menjaga komuniti masyarakat di kampung mereka," kata Mahdzir dalam sidang media selepas Majlis Perhimpunan Perdana Batin/Penghulu orang asli Bersama Pemimpin Tahun 2022 di Hotel Vivatel, hari ini.Menurut beliau, melalui Jabatan Kemajuan Orang Asli (JAKOA), seramai 624 orang dilantik sebagai Batin dan Penghulu bagi mewakili 206,777 masyarakat orang asli pelbagai suku di seluruh negara.Di samping itu, Datuk Seri Mahdzir Khalid berkata usaha Pemindahan Akta orang asli 134 bagi tujuan penambahbaikan akan diteruskan.Kali terakhir akta itu dipinda adalah pada tahun 1967.

(Menteri KPLB, Datuk Seri Mahdzir Khalid menjelaskan perkara tersebut dalam sidang media selepas Majlis Perhimpunan Perdana Batin/Penghulu Orang Asli Bersama Pemimpin Tahun 2022 di ibu negara)

Pada majlis yang sama, Datuk Seri Mahdzir Khalid turut merasmikan Kad Pengenalan Tauliah Batin.Penggunaan Kad Pengenalan itu bakal memudahkan pengecaman kuasa batin dan penghulu orang asli.Selain memberikan keistimewaan tertentu kepada Batin dan Penghulu orang asli menerusi kerjasama dengan Maraliner, Bank Rakyat dan Aeon Big.Menurut beliau, kerajaan juga membelanjakan sejumlah RM6.5 juta setahun bagi membayar elaun bulanan kepada Batin dan Penghulu.Beliau memaklumkan, sejumlah RM274 juta diperuntukkan kepada Jabatan Kemajuan Orang Asli (JAKOA), tahun ini. Peruntukan itu meningkat RM37.8 juta berbanding peruntukan tahun lalu.


Banjir Baling: Laporan penuh dijangka dibentang minggu depan

(Ahli Parlimen Baling Datuk Seri Abdul Azeez Abdul Rahim/BERNAMA)

BALING, 21 Julai- Laporan penuh daripada agensi kerajaan berkaitan mengenai banjir dan fenomena kepala air yang mengorbankan tiga nyawa termasuk ibu hamil empat bulan di Kupang dekat sini pada 4 Julai lepas dijangka dibentangkan di Dewan Rakyat minggu depan.Ahli Parlimen Baling Datuk Seri Abdul Azeez Abdul Rahim berkata bencana itu diberikan keutamaan supaya jalan penyelesaian dapat segera dicari bagi mengelakkan tragedi sama berulang."Sepanjang minggu ini, isu banjir dan fenomena kepala air banyak dibincangkan bahkan semalam, saya mengadakan pertemuan selama kira-kira 45 minit bersama Perdana Menteri Datuk Seri Ismail Sabri Yaakob. "Saya memberi penerangan terperinci mengenai kejadian tersebut termasuk keadaan di situ kira-kira lapan bulan yang lalu iaitu sebelum berlakunya tragedi ini," katanya kepada pemberita selepas menyerahkan bantuan banjir kepada Sekolah Menengah Agama (SMA) Arab Yayasan Khairiah dekat sini.Beliau berkata Perdana Menteri telah mengarahkan tiga agensi berkaitan iaitu Kementerian Alam Sekitar dan Air (Kasa), Kementerian Tenaga dan Sumber Asli (KeTSA) serta Jabatan Mineral dan Geosains (JMG) membuat kajian dan mengenal pasti kaedah berkesan bagi memastikan kejadian seperti itu tidak berulang. Pada majlis itu, sebanyak 410 tilam diserahkan kepada pihak sekolah untuk ditempatkan di tingkat 1 bangunan asrama yang sebelum ini terjejas teruk akibat banjir.Abdul Azeez juga berkata sumbangan itu diharap dapat meringankan beban pihak sekolah kerana pelajar akan kembali ke asrama mulai Sabtu ini sebelum sesi persekolahan bermula pada 24 Julai."Proses pemulihan di sekolah ini sudah sekitar 70 peratus manakala 30 peratus lagi sedang dalam proses baik pulih… ini termasuklah kerosakan yang berlaku pasca banjir antaranya pendawaian semula elektrik.

(Anggota Bomba dan Penyelamat melakukan proses pembersihan rumah yang terjejas teruk akibat banjir/FOTO FAIL BERNAMA)

"Esok kita akan turun lagi untuk menyerahkan sumbangan barangan lain kepada kira-kira 40 rumah dari tiga kampung iaitu Kampung Jerai, Kampung Hangus dan Kampung Pisang yang terletak berhampiran sekolah," katanya.Beliau berkata pihaknya juga akan membantu kakitangan sekolah itu yang terjejas termasuk dari segi bantuan memperbaiki kenderaan yang rosak secara percuma.-BERNAMA


Daftar produk ketum, kanabis: KKM sedia kerangka

KUALA lUMPUR, 21 Julai- Jawatankuasa Induk Pembangunan Industri Kanabis dan Ketum ditubuh bagi melihat bukti terkini mengenai penggunaan ketum serta kanabis terutama untuk tujuan perubatan, menurut Menteri Kesihatan Khairy jamaluddin.Khairy yang juga Pengerusi jawatankuasa itu ketika menggulung perbahasan Rang Undang-Undang Racun (Pindaan) 2022 di Dewan Rakyat, berkata, mesyuarat kali pertama jawatankuasa itu akan diadakan pada 25 Julai ini."Selepas jawatankuasa ini mendapat pandangan daripada pakar sama ada ketum atau kanabis boleh digunakan dengan selamat bagi tujuan tertentu khususnya perubatan maka kita akan keluarkan kerangka bagi pendaftaran produk-produk demikian."Ini juga akan memberi kesan kepada penanam-penanam ketum di Malaysia yang mungkin boleh mendapat hasil ekonomi daripada penjualan tanaman ketum mereka," katanya menjawab cadangan Ahli Parlimen Hang Tuah Jaya, Datuk Seri Shamsul Iskandar @ Yusre Mohd Akin semasa sesi perbahasan rang undang-undang itu mengenai hala tuju kerajaan untuk membenarkan penggunaan ketum bagi tujuan perubatan di negara ini.Khairy turut memaklumkan, tiada cadangan mengenai kawalan terhadap ketum di bawah pindaan Akta Racun pada kali ini."Bagaimanapun, mitragynine iaitu alkaloid yang terdapat dalam ketum masih tertakluk kepada kawalan sedia ada akta ini," katanya.

Beliau turut memberi bayangan terdapat kemungkinan besar kementerian akan mengeluarkan rangka kerja bagi pendaftaran produk berkaitan cannabidiol (CBD) menjelang akhir 2022."Bagaimanapun untuk kanabis, ada kemungkinan besar kita akan keluarkan kerangka CBD menjelang akhir tahun ini supaya dapat dipertimbang pendaftaran dan penggunaan untuk pesakit tertentu pada tahun depan," katanya.Pada 14 Julai lalu, Khairy memaklumkan, KKM menyasarkan pendaftaran beberapa produk asas kanabis, CBD menjelang tahun depan.Katanya, kerangka bagi pendaftaran produk itu akan diperoleh tahun ini dan selepas itu Bahagian Regulatori Farmasi Negara (NPRA) akan menilai cadangan berkenaan.


MAFI sasar meningkatkan Tahap Sara Diri (SSL) bagi beras, daging dan susu

PUTRAJAYA, 21 Julai- Kementerian Pertanian dan Industri Makanan (MAFI) sedang memberi perhatian untuk meningkatkan tahap sara diri (SSL) bagi beras, daging dan susu.Menurut Timbalan Menterinya, Datuk Seri Ahmad Hamzah, SSL bagi ayam dan telur buat masa ini adalah mencukupi.Beliau berkata demikian ketika ditanya media mengenai langkah yang diambil MAFI dalam melaksanakan program berkaitan sekuriti makanan negara."Kita nak memastikan bukan sahaja makanan atau bekalan itu sentiasa stabil dan mencukupi bahkan kita nak melihat supaya kita dapat memenuhi mana-mana sektor-sektor yang masih lagi kurang SSL. Sebagai contoh, SSL ayam dan telur telah mencukupi manakala seperti beras, daging, susu dan lain-lain tidak cukup. Ini akan diberi perhatian. MAFI kini bergerak ke arah tersebut supaya dapat memenuhi SSL sekali gus mengurangkan kebergantungan import barangan makanan dari luar negara," kata Ahmad Hamzah dalam sidang media selepas merasmikan sambutan Hari Inovasi Jabatan Pertanian Tahun 2022, di sini.Sementara itu, pada masa yang sama Ketua Pengarah Jabatan Pertanian, Datuk Zahimi Hassan turut memaklumkan Kementerian Sumber Manusia (KSM) dalam satu mesyuarat semalam telah bersetuju memberikan kelulusan kepada 3,200 pekerja asing bagi sektor pertanian.

(Timbalan Menteri MAFI, Datuk Seri Ahmad Hamzah menyempurnakan penyampaian AnugerahPengembangan Pertanian kepada pemenang selepas merasmikan sambutan Hari Inovasi Jabatan Pertanian Tahun 2022)


Fokus soal rakyat, ketepikan polemik politik - Annuar

KUALA LUMPUR, 21 Julai- Memorandum Persefahaman (MoU) Transformasi dan Kestabilan Politik diantara Perdana Menteri dan Pakatan Harapan (PH) masih lagi berkuat kuasa sehingga Parlimen dibubarkan.  Justeru, tiada keperluan MoU baru ditandatangani kerana tempoh masa ia berkuat kuasa tidak dinyatakan dalam memorandum tersebut.  Menteri Komunikasi dan Multimedia, Tan Sri Annuar Musa berpandangan, sebarang polemik politik perlu dikurangkan ketika ini dan memberi fokus kepada isu rakyat yang lebih besar.  "Buat masa ini, saya rasa ada baiknya kita fokus kepada masalah rakyat yang sedang berdepan harga barang serta inflasi dan kita terus bekerja sebagai satu pasukan dengan keterlibatan pihak pembangkang yang bersama memberikan kerjasama mengekalkan kestabilan sekali gus berfungsi sebagai sebuah kerajaan," kata Annuar menjelaskan perkara tersebut dalam sidang media di bangunan Parlimen. Beliau mengulas pendirian UMNO yang memutuskan untuk tidak melakukan sebarang pelanjutan perjanjian MoU diantara pihak kerajaan dan Pakatan Harapan.

(Menteri Komunikasi dan Multimedia, Tan Sri Annuar Musa menjelaskan perkara tersebut di Parlimen)


RUU Racun (Pindaan) 2022 lulus, denda kesalahan dinaikkan kepada RM100,000

KUALA LUMPUR, 21 Julai- Dewan Rakyat meluluskan Rang Undang-Undang (RUU) Racun (Pindaan) 2022 bagi memperkukuh kawalan ke atas racun dan bahan psikotropik serta memberi fleksibiliti dalam pengendalian racun untuk tujuan sah, selain selaras dengan keperluan semasa.Sehubungan itu, Kementerian Kesihatan KKM memberi jaminan akan sentiasa menambah baik kawal selia dan aspek pelaksanaan serta penguatkuasaan Akta 366 Rang Undang-undang RUU Racun (pindaan) 2022.Pindaan bagi Akta Racun 1952 (Akta 366) itu, antara lain menaikkan penalti bagi kesalahan berhubung pengimportan, pengeksportan, pembuatan, penyebatian, pencampuran, pendispesan, penjualan, pembekalan, pemberian, pemilikan atau penggunaan mana-mana bahan psikotropik yang tidak mengikut peraturan Akta 366.Dalam ucapan penggulungan, Menterinya, Khairy Jamaluddin berkata, terdapat pelbagai mekanisme bagi memastikan tiada penyalahgunaan kuasa."Sudah pasti Kementerian Kesihatan memantau laporan dan aduan diterima sama ada saya sebagai menteri, hingga ke peringkat mereka yang berada di lapangan."Pihak tidak berpuas hati boleh kemukakan aduan melalui Sistem Pengurusan Aduan Awam (Sispa) , Suruhanjaya Pencegahan Rasuah Malaysia (SRM)serta Suruhanjaya Integriti pPenguatkuasa.Kita juga ada sistem melalui integriti kementerian yg boleh membuat siasatan dalaman dan ini merupakan soalan pokok buat semua penguatkuasa untuk setiap agensi penguatkuasaan dan seperti mana menjadi dasar kerajaan untuk melakukan siasatan siasatan dalaman," katanya.Terdahulu, beliau turut menegaskan keperluan dan prinsip utama pindaan RUU berkenaan.

(Menteri Kesihatan merangkap Ahli Parlimen Rembau Khairy Jamaluddin membentangkan bacaan kali kedua Rang Undang-Undang Racun (Pindaan) 2022 pada Mesyuarat Pertama Penggal Kelima, Parlimen ke-14 di Bangunan Parlimen)

Beliau berkata, hukuman berhubung bahan psikotropik di bawah seksyen 30 RUU itu diperuntukkan sejak 1988 tanpa sebarang pindaan selama 34 tahun dan hukuman sedia ada di bawah seksyen 32 dipinda kali terakhir pada 1980."Ini pandangan selepas kita melakukan libat urus, bukan hanya dengan penguatkuasa tapi juga dengan semua pemegang taruh."Kita dapati hukuman sedia ada tidak selaras dengan perkembangan semasa dan tidak setimpal untuk menghalang pesalah daripada mengulangi kesalahan, selain tidak memberi pengajaran bersifat menghalang kepada orang lain."Prinsip utama di bawah pindaan Akta Racun 1952 adalah melindungi rakyat, alam sekitar dan negara daripada kesan mudarat racun yang sangat besar termasuk kesan akibat pengendalian racun dan bahan psikotropik yang tidak betul, teratur dan berintegriti. Ini soal hidup dan mati," katanya.Khairy berkata, cadangan penalti yang tinggi dibuat selepas mengambil kira impak mudarat kepada masyarakat akibat penyalahgunaan dan pemesongan bahan yang dikawal di bawah Akta Racun 1952."Kuantum denda ini, walaupun ada yang kata agak tinggi tetapi ia selaras dengan denda akta lain yang dikuatkuasakan KKM dan kementerian lain, contohnya Akta Peranti Perubatan 2012 dan Akta Makanan 1983," katanya.Jelas beliau, cadangan pindaan kenaikan penalti umum, memperuntukkan denda maksimum RM100,000 atau lima tahun penjara bagi kesalahan-kesalahan di bawah akta racun, kecuali kesalahan berkaitan rekod dan kesalahan prikotropikTerdahulu, ketika membentangkan RUU Racun (Pindaan) 2022 untuk bacaan kali kedua, Khairy memaklumkan, terdapat lebih 1,600 bahan disenaraikan di bawah Senarai Racun, Jadual Pertama, Akta 366 sebagai racun, manakala terdapat 82 bahan disenaraikan di bawah Jadual Ketiga, Akta 366 sebagai bahan psikotropik.Khairy ketika turut mencadangkaan pindaan lebih 15 seksyen selain turut mencdangkan 23 fasal bagi memastikan kesinambungan aktiviti kawalan racun dan bahan prikotropik."Pindaan Akta 366 ini akan memberi kesan-kesan positif seperti memastikan pihak industri dan profesional kesihatan meliputi ahli farmasi, pengamal perubatan, pengamal pergigian, dan doktor veterinar bertanggungjawab dan mempunyai akauntabiliti dalam industri yang melibatkan pengendalian racun dan bahan psikotropik. "Kedua, menjamin keselamatan dan kesihatan rakyat serta alam sekitar kerana racun dan bahan prikotropik yg dikawal di bawah Akta 366 adalah bahan-bahan aktif farmaseutikal dan bahan kimia industri yg berpotensi utk disalah guna dan dipesong utk tujuan yang tidak sah dan seterusnya menggugat keselamatan dan kesihatan awam dan imej negara. Sementara itu, dalam sesi perbahasan, Ahli Parlimen Kuala Selangor, Datuk Seri Dr. Dzulkefly Ahmad bersetuju dengan cadangan pindaan."Pindaan telah dicerakin serta diperhatikan dengan baik dan menyeluruh meskipun saya terpaksa akui ada perkara-perkara yang sengaja tidak mahu dimasukkan berdasarkan beberapa kali Akta Racun ini telah dibentangkan dan ditarik balik,"katanya.Sementara itu, Ahli Parlimen Tebrau Steven Choong Shiau Yoon menyentuh, langkah penguatkuasaan undang-undang amat penting dalam membendung penyalahgunaan bahan racun."Seksyen baharu diperuntukkan dan memperincikan serrtta menyusun semula kuasa penguatkuasaan sedia ada, sesuai dengan kerangka undang-undang terkini dan merupakan kuasa lazim yg diperuntukkan di bawah undang-undang lain," katanyaAhli Parlimen Setiu Shaharizukirnain Abd Kadir pula membangkitkan isu preskripsi ubat kerajaan dan swasta."Berkenaan preskripsi ubat-ubatan, saya ingin menyarankan agar diwujudkan suatu sistem preskripsi yang setara antara kerajaan degan swasta. "Preskripsi ubat dari premis kerajaan boleh diguna pakai untuk mendapatkan ubat daripada mana-mana premis perubatan swasta,"katanya.


Bas terbalik: Polis siasat dua pemandu mengikut Akta Pegangkutan Jalan 1987

(Ketua Polis Kuala Lumpur Datuk Azmi Abu Kassim/BERNAMA)

KUALA LUMPUR, 21 Julai- Pemandu pertama dan kedua bas ekspres yang terlibat dalam kemalangan di Lebuhraya Sultan Iskandar berhampiran Bangsar, di sini tengah malam tadi disiasat mengikut Seksyen 43(1) Akta Pengangkutan Jalan 1987.Ketua Polis Kuala Lumpur Datuk Azmi Abu Kassim berkata kedua-dua pemandu berkenaan dibebaskan selepas selesai diambil keterangan pada 4.45 pagi di Balai Polis Trafik Kuala Lumpur, di sini.Beliau berkata kedua-dua pemandu berkenaan turut diambil sampel darah dan air kencing bagi ujian toksikologi oleh Jabatan Kimia.“Dalam kemalangan pada 12.05 tengah malam itu bas yang membawa 24 penumpang dari Ipoh, Perak menuju Singapura itu hilang kawalan dan terbabas sendiri melanggar tembok konkrit pembahagi jalan sebelum terbalik ke sebelah kiri di laluan sama,” katanya ketika dihubungi hari ini.Berikutan kemalangan itu, 19 penumpang mengalami kecederaan dan dibawa ke Hospital Kuala Lumpur untuk rawatan manakala pemandu dan pemandu kedua bas itu serta lima penumpang lain tidak cedera.

(Dalam kejadian tengah malam tadi, bas ekspres dua tingkat itu terbabas sebelum terbalik di susur Jalan Damansara menuju Bangsar)

Orang ramai yang mempunyai maklumat mengenai kemalangan itu boleh menghubungi Balai Polis Trafik Jalan Tun H.S Lee menerusi talian 03-20719999 atau Hotline Trafik Kuala Lumpur 03-20260267/69 atau mana-mana balai polis berhampiran, katanya.Dalam kejadian tengah malam tadi, bas ekspres dua tingkat itu terbabas sebelum terbalik di susur Jalan Damansara menuju Bangsar, di sini.-BERNAMA

Berita berkaitanBas ekspres terbalik, 26 penumpang selamat


Penglibatan koperasi, mudahkan rakyat dapat bekalan keperluan asas lebih murah - Annuar

KUALA LUMPUR, 21 Julai- Pasukan Khas Jihad Tangani Inflasi menyokong penglibatan gerakan koperasi bagi membantu rakyat mendapatkan bekalan barangan dengan harga lebih murah.  Pengerusinya, Tan Sri Annuar Musa berkata tempoh seminggu diberikan kepada kementerian dan agensi terlibat untuk memberi maklum balas berhubung perkara berkenaan. Katanya, gerakan koperasi mempunyai kapasiti mendapatkan bekalan barangan, selain bertindak sebagai pengimport, pembungkus dan pengedar.  Ini melibatkan barangan kawalan antaranya minyak masak, ayam dan gula.  "Jawatankuasa ini menyokong untuk membuka ruang kepada penyertaan gerakan koperasi bagi terlibat dalam pengedaran beberapa barangan keperluan tertentu dengan janji suruhanjaya, mereka akan membantu untuk membolehkan barang itu dijual beberapa peratus lebih murah daripada harga sekarang. Ini merupakan inisiatif kedua yang besar selepas daripada Program Jualan Keluarga Malaysia," kata Annuar menjelaskannya dalam sidang media di Parlimen selepas mempengerusikan Mesyuarat Pasukan Khas Jihad Tangani Inflasi.

Sementara itu, Program Jualan Keluarga Malaysia akan terus diperluas sehingga ke 639 kawasan yang akan berlangsung serentak bermula pertengahan Ogos sehingga hujung tahun ini.  Inisiatif itu juga bakal dilaksanakan setiap minggu di setiap kawasan Dewan Undangan Negeri (DUN) bagi memudahkan rakyat untuk mendapat akses barangan keperluan dengan harga yang lebih murah. Menurut Tan Sri Annuar Musa, pelaksanaan program itu akan melibatkan pemimpin dan peniaga tempatan dengan kerjasama lima kementerian.  "Kalau dulu, di satu kawasan parlimen hanya dua kali sahaja dalam masa sebulan tetapi kali ini setiap minggu di setiap kawasan Dewan Undangan Negeri (DUN) yang merupakan pertambahan 500% dari segi kekerapannya," tambah Annuar. Tambah beliau, lima kementerian yang terlibat akan mengambil tindakan segera berdasarkan garis panduan di samping pemantauan dan pengawalan harga daripada Kementerian Perdagangan Dalam Negeri dan Hal Ehwal Pengguna (KPDNHEP).


Malaysia rekod kadar pembantutan kanak-kanak tertinggi di rantau Asia - IMFed

PETALING JAYA, 21 Julai- Kadar pembantutan kanak-kanak di Malaysia antara tertinggi di rantau ini iaitu sebanyak 21.8% bagi kanak-kanak berumur 5 tahun dan ke bawah manakala 8.2% bagi golongan remaja.Menurut Presiden Persatuan Pediatrik Malaysia (MPA), Dr. Selva Kumar Sivapunniam, Program IMFed For Growth (IMFed) telah dilaksanakan sejak 2012 bagi menangani masalah tumbesaran dalam kalangan kanak-kanak di negara ini.Usaha itu juga katanya bertujuan menyasarkan pengurangan pembantutan dalam kalangan kanak-kanak sehingga 8% menjelang 2030. "Seperti yang kita tahu, tumbesaran itu penting untuk perkembangan minda, otak dan juga sangat penting dalam proses ke arah menjadi orang dewasa.Kanak-kanak adalah masa depan kita. Bagi saya, kita kena terapkan kesedaran ini agar anak di Malaysia sihat sekarang dan menjadi rakyat yang sihat kemudian," kata Dr Selva kepada pemberita RTM pada Majlis Sambutan Ulang tahun ke-10 'Program IMFeD For Growth' (IMFeD) di sini, hari ini.Langkah ini seiring dengan pengumuman Menteri Kesihatan, Khairy Jamaluddin baru-baru ini berhubung “Pelan Strategik Nasional untuk Menangani Masalah Pembantutan Kanak-kanak 2022-2030”.

(Menteri Kesihatan, Khairy Jamaluddin hadir merasmikan Majlis Sambutan Ulang tahun ke-10 'Program IMFeD For Growth' (IMFeD) di Petaling Jaya)


Sebar iklan palsu sebagai ahli PBPM, PDRM nasihat orang ramai tidak terpengaruh

KUALA LUMPUR, 21 Julai- Polis Diraja Malaysia (PDRM) mengesan iklan tawaran palsu keahlian dan penggunaan lambang Persatuan Bekas Polis Malaysia (PBPM) yang menawarkan pelbagai keistimewaan jika menjadi ahlinya.Dalam satu kenyataan, Setiausaha Polis Diraja Malaysia (SUPM), Datuk Noorsiah Mohd Saaduddin memaklumkan tawaran palsu itu yang tular di media sosial dikenal pasti mempromosikan jualan lambang PBPM serta menawarkan keistimewaan tertentu.Siasatan kini sedang dijalankan ke atas individu yang bertanggungjawab menyebarkan iklan berkenaan."Dengan mengenakan bayaran RM300 bagi 10 kilometer setiap ahli berdaftar akan mendapat keistimewaan perkhidmatan pengiring polis malah pemilik kenderaan juga dibolehkan memasang cermin gelap," kata Noorsiah dalam kenyataan hari ini.Iklan itu turut mendakwa penggunaan simbol prestij itu dapat mengelak sebarang tindakan oleh pihak berkuasa sekiranya didapati memandu dalam keadaan mabuk.Beliau mengingatkan orang ramai bahawa polis tidak pernah memberi sebarang kelebihan seperti yang ditawarkan menerusi promosi di media sosial itu.Orang ramai yang menerima iklan promosi itu diminta untuk tidak terpengaruh dan meminta masyarakat merujuk kepada saluran media rasmi polis bagi mengelak menjadi mangsa penipuan.


HDC sasar 50,000 syarikat memiliki sijil halal menjelang 2030

KUANTAN, 21 Julai- Halal Development Corporation (HDC) menyasarkan sehingga 50,000 syarikat akan menjadi pemegang sijil halal daripada Jabatan Kemajuan Islam Malaysia (JAKIM) pada tahun 2030.  Ketua Pengawai Eksekutif HDC, Hairol Ariffein Sahari berkata berdasarkan data Suruhanjaya Syarikat Malaysia (SSM), hanya kurang daripada 10,000 perniagaan berasaskan halal di negara ini, memiliki sijil halal.  “Berdasarkan data yang kami terima dari SSM di Malaysia ketika ini ada lebih kurang 1.3 juta SME yang berdaftar, daripada jumlah tersebut 200,000 adalah perniagaan berkaitan halal dan daripada jumlah 200,000 itu, kurang daripada 10,000 yang ada sijil halal daripada JAKIM.Jadi sebenarnya di luar sana ada lebih kurang 190,000 lagi yang terlibat dalam perniagaan berkaitan halal tapi belum mendapat sijil halal,” kata Hairol kepada pemberita RTM ketika sidang media sempena Program Jelajah Halal Malaysia 2022 Peringkat Pahang di Kuantan yang turut dihadiri Pengerusi Jawatankuasa Kerja Raya, Pengangkutan dan Kesihatan negeri, Datuk Seri Norolazali Sulaiman. Justeru, HDC menggalakkan agar lebih ramai usahawan dalam Industri Kecil dan Sederhana (IKS) untuk mendapatkan sijil halal, berikutan pelbagai manfaat boleh diperoleh melaluinya.  Menurut beliau, daripada 10,000 pemegang sijil halal yang direkodkan SSM, 3,000 pengusaha berjaya mengeksport produk mereka hingga ke luar negara.  Pihaknya juga akan membantu pengusaha yang telah memiliki sijil halal untuk meningkatkan kapasiti dan keupayaan dengan menjadikan mereka sebagai pengeksport atau sekurang-kurangnya berupaya masuk ke pasaran tempatan.  “Ini adalah antara usaha yang sedang dilaksana bersama rakan strategik, baik dari kementerian, agensi-agensi di dalam kementerian MITI dan di luar MITI untuk pastikan selepas dapat sijil halal mereka akan terus berkembang masuk ke pasaran-pasaran baru yang lebih luas. Jadi, dengan cara tersebut mereka lebih konsisten dalam rangkaian bekalan dan akan terus menggunakan halal sebagai satu nilai tambah kepada operasi perniagaan mereka," tambahnya.

(Ketua Pengawai Eksekutif HDC, Hairol Ariffein Sahari ditemui pemberita RTM pada Program Jelajah Halal Malaysia 2022 Peringkat Pahang di Kuantan)


Negara Karbon Sifar 2050, komitmen pelaburan luar industri teknologi hijau penting

(Majlis Perasmian Pecah Tanah Kilang Baharu Fasa Dua Samsung SDI Energy Malaysia (SDIEM) di Senawang)

SENAWANG, 21 Julai- Komitmen pelaburan dari negara luar membangunkan industri teknologi hijau seperti kenderaan elektrik (EV) dan fasilitinya, sangat dihargai dalam usaha mencapai Negara Karbon Sifar menjelang 2050.Ia sebagai platform menjayakan ekosistem industri berkenaan.Sehubungan itu, Perdana Menteri, Datuk Seri Ismail Sabri Yaakob berkata peranan dan penglibatan syarikat berteknologi tinggi Samsung SDI Energy Malaysia sebagai perintis peningkatan permintaan dalam industri terbabit, penting.Sekali gus memenuhi kehendak pasaran global yang kian melonjak."Bagi Malaysia industri ini adalah penting sebagai pembangunan ekosistem EV yang komprehensif, saya yakin Keluarga Malaysia akan kekal berdaya saing dan terus menyumbang bersama-sama dalam membangunkan ekonomi negara," katanya.

Beliau berucap pada Majlis Perasmian Pecah Tanah Kilang Baharu Fasa Dua Samsung SDI Energy Malaysia (SDIEM) menerusi rakaman video, di sini hari ini.Perdana Menteri turut memaklumkan, pelaburan bangunan SDIEM tersebut dianggarkan berjumlah RM7 bilion dengan kemampuan menghasilkan 800 juta sel bateri EV setahun.Ismail Sabri juga berkata, pembinaan kilang fasa dua itu yang dijangka beroperasi pada 2025 bakal mewujudkan sebanyak 2,300 peluang pekerjaan kepada warga tempatan.Malah menyumbang RM6 bilion kepada kadar eksport tahunan Malaysia.Hadir sama pada majlis tersebut Menteri Besar Negeri Sembilan, Datuk Seri Aminuddin Harun, Ketua Pegawai Eksekutif Samsung SDI, Yoon Ho Choi dan Duta Besar Korea, Lee Chi Beom.


Sultan Johor berkenan lawat tapak projek RTS

SINGAPURA, 21 Julai- Sultan Johor, Sultan Ibrahim Sultan Iskandar berkenan berangkat melawat tapak projek Sistem Transit Rapid (RTS) Link di Terminal Woodlands North, Singapura. Baginda turut berkenan meninjau perkembangan semasa projek berkenaan serta kemajuan kerja-kerja dilakukan. Keberangkatan tiba Sultan Johor dan delegasi disambut Menteri Pengangkutan Singapura, S. Iswaran. "RTS Link bukan sahaja memberi manfaat kepada sosio ekonomi, mengubah landskap pengangkutan awam di Johor malah akan mengeratkan hubungan diplomatik dengan Singapura," titah baginda dalam Facebook rasminya. Ia merangkumi pembinaan laluan sepanjang empat kilometer menghubungkan Terminal Bukit Chagar, Johor Bahru dan Woodlands North, Singapura dijangka beroperasi hujung 2026. RTS Link dijangka mengurangkan kesesakan Tambak Johor sehingga 35% dan mampu menampung sehingga 10,000 penumpang setiap jam.


KPDNHEP buka 6,457 kertas siasatan bagi pelbagai kesalahan

(Alexander pada pada majlis sambutan jubli emas Hari Penguat Kuasa Ke-50 di Penjara Kajang)

KAJANG, 21 Julai- Kementerian Perdagangan Dalam Negeri dan Hal Ehwal Pengguna (KPDNHEP) membuka 6,457 kertas siasatan bagi pelbagai kesalahan dengan nilai rampasan RM25.94 juta.Menterinya, Datuk Seri Alexander Nanta Linggi berkata ia menerusi pemeriksaan di lebih 480,000 premis perniagaan di seluruh negara setakat Jun, tahun ini."Kesalahan dia selalunya aduan seperti bekalan, harga tidak dipatuhi, itu yang banyak. Dan juga sekarang ini di katakan ada penyelewengan dan penyeludupan, tapi itu tidak berapa banyak," katanya.

Beliau menyatakan demikian pada majlis sambutan jubli emas Hari Penguat Kuasa Ke-50 di Penjara Kajang, di sini hari ini.KPDNHEP juga menerima 6,706 aduan dan 89.61% daripadanya berjaya diselesaikan.Pada masa sama, KPDNHEP mengenakan kompaun RM3.33 juta dan jumlah dendanya lebih RM167,000.


RM83.62 juta diperuntuk atasi banjir di Kuala Lumpur - Shahidan

KUALA LUMPUR, 21 Julai- Sebanyak RM83.62 juta diperuntukkan tahun ini bagi mengatasi masalah banjir di ibu kota.Demikian menurut Menteri Wilayah Persekutuan, Datuk Seri Dr Shahidan Kassim. Dana disalurkan kepada Jabatan Perparitan dan Saliran Wilayah Persekutuan (JPSWP) yang bertanggungjawab menyelenggara 10 sungai utama dan 20 kolam takungan banjir di ibu negara. "Bagi projek jangka panjang, Dewan Bandaraya Kuala Lumpur (DBKL) sedang melantik juruperunding untuk melaksanakan kajian kesesuaian terhadap cadangan membina terowong simpanan air bawah tanah berskala besar. "Takungan air bawah tanah ini telah dibina di beberapa bandar besar lain seperti Tokyo, Bangkok, Singapura dan Amsterdam. Kita mengambil contoh terbaik bandar-bandar tersebut dalam mengatasi masalah banjir di tempat mereka," katanya.

Beliau menjawab pertanyaan Ahli Parlimen Kuala Langat, Datuk Dr. Xavier Jayakumar dalam sesi soal jawab di Dewan Rakyat.  Tambah Shahidan, bagi intervensi jangka sederhana DBKL juga berhasrat melaksanakan 8 projek mitigasi banjir.Antaranya di Jalan Sultan Salahuddin dan Bulatan Dato’ Onn, sekitar Jalan Raja Mahadi, Sungai Toba, Segambut dan sistem saliran Jalan Kuching.


Kajian pembangunan teknologi penuaian sawit tinggi kini giat diusahakan - KPPK

KUALA LUMPUR, 21 Julai- Pelbagai pihak sedang giat mengusahakan kajian dan pembangunan teknologi termaju termasuk komponen Revolusi Industri 4.0 bagi memastikan penghasilan penuaian pokok sawit tinggi yang berdaya maju untuk kemudahan industri perladangan sawit negara, menurut Kementerian Perusahaan Perladangan dan Komoditi (KPPK). Timbalan Menteri Datuk Willie Mongin berkata usaha yang telah dan sedang dilaksanakan melalui Lembaga Minyak Sawit Malaysia (MPOB), adalah dengan kerjasama pelbagai pihak industri serta beberapa agensi penyelidikan dalam negara.“KPPK turut mengambil maklum bahawa kos penggunaan teknologi ‘disruptive’ masih tinggi dan tidak ramai pemain industri sawit yang mampu menggunakannya. Ini menjadi kekangan apabila melibatkan kos tambahan yang tinggi,” katanya pada sesi pertanyaan-pertanyaan jawab lisan di Dewan Rakyat di sini, hari ini.Beliau menjawab pertanyaan Ahli Parlimen Besut, Tan Sri Idris Jusoh mengenai strategi kementerian itu dalam menggalakkan penggunaan teknologi tersebut sebagai pemacu inovasi dalam industri sawit, khasnya berkaitan mesin untuk menuai.Mengulas selanjutnya, Willie berkata kerajaan juga sentiasa berusaha menggalakkan penggunaan teknologi itu dalam industri sawit melalui penganjuran seminar atau latihan seperti Seminar Pemindahan Teknologi, Kongres dan Pameran Minyak Sawit Antarabangsa MPOB serta pelbagai program lain anjuran KPPK dan MPOB pada setiap tahun.Malah, katanya, kerajaan juga telah bertindak mewujudkan Konsortium Penyelidikan Mekanisasi dan Automasi Sawit (MARCOP) pada 2021 bagi mengenal pasti, merancang dan melaksana strategi mekanisasi dan automasi perladangan sawit serta membiayai pembangunan teknologi penuaian yang bersesuaian.

Timbalan Menteri KPPK, Datuk Willie Mongin

“MARCOP juga bertujuan untuk mengatasi isu berkenaan kekurangan tenaga buruh dalam sektor perladangan sawit yang telah memberi impak kepada industri negara,” katanya. Selain itu, Willie berkata MPOB juga telah menghasilkan lebih daripada 50 penyelidikan dan pembangunan mekanisasi untuk dikomersialkan bagi meningkatkan produktiviti sektor perladangan sawit.”Bagi mengurangkan kepentingan tenaga buruh dan aktiviti penuaian, mesin pemotongan kuasa elektrik telah diperkenalkan yang mampu meningkatkan produktiviti berbanding kaedah manual,” katanya.


KKM keluar 30,311 notis larangan merokok di tempat awam

KUALA LUMPUR, 21 Julai- Kementerian Kesihatan mengeluarkan sebanyak 30,311 notis Seksyen 32B di bawah Peraturan-Peraturan Kawalan Hasil Tembakau 2004 (PPKHT) dari Januari sehingga Jun lalu.Menteri Kesihatan, Khairy Jamaluddin, berkata jumlah itu meningkat berbanding keseluruhan jumlah notis yang dikeluarkan pada tahun lalu iaitu sebanyak 15,163 notis.Beliau berkata tahun 2022 merupakan tahun paling banyak penguatkuasaan dilaksanakan terhadap peraturan larangan merokok di tempat awam.“Tahniah kepada penguatkuasa SIP (Sektor Inspektorat dan Perundangan) KKMPutrajaya. Insya-Allah Julai hingga Disember lagi hebat dan dasyat! #GEG #NoSmoking,” katanya menerusi ciapan di Twitter, hari ini.Dalam ciapan sama, Khairy turut berkongsi data Penguatkuasaan PPKHT bagi tahun 2018 hingga tahun lepas yang menyaksikan secara keseluruhan sebanyak 57,268 notis kesalahan merokok di tempat awam dikeluarkan pada 2018; 50,946 (2019); 34,338 (2020) dan 15,163 (2021).Sementara itu, gabungan badan bukan kerajaan (NGO) Rakan Strategik GEGAR Wanita dalam kenyataan hari ini berharap agar semua Ahli Parlimen terutama wakil rakyat wanita meluluskan Rang Undang-Undang Tembakau dan Merokok yang dijangka dibentang pada sidang Dewan Rakyat kali ini.Presiden Pertubuhan Wanita Malaysia untuk Kawalan Tembakau dan Kesihatan (MyWATCH) Roslizawati Md Ali yang mewakili Rakan Strategik GEGAR Wanita turut menggesa agensi penguatkuasaan yang lain membantu KKM dalam usaha membendung pasaran rokok tidak sah.

Rakan Strategik GEGAR Wanita diterajui MyWATCH, Persatuan Kanser Kebangsaan Malaysia (NCSM), Persatuan Mencegah Dadah (Pemadam) Kebangsaan, Majlis Kebajikan Kanak-Kanak Malaysia (MKKM), Persatuan Kesihatan Remaja Malaysia (MAAH) dan Persatuan Kesihatan IKRAM Malaysia (IKRAM Health).Sebelum ini, Khairy berkata Kabinet meluluskan draf rang udang-undang itu dan beliau dijangka membentangkan rang undang-undang itu pada sidang Parlimen ini.


Blueprint Perumahan 3.0 MINDEF sasar bina 12,733 unit RKMAT baharu

KUALA LUMPUR, 21 Julai- Agenda pembelaan perumahan dan kediaman veteran antara yang akan diberi tumpuan menerusi pelaksanaan Blueprint Perumahan 3.0 Kementerian Pertahanan (MINDEF) yang baru dilancarkan minggu lalu.  Jelas Menteri Kanan Pertahanan, Datuk Seri Hishammuddin Hussein, pengenalan Blueprint tersebut akan memberi lebih banyak manfaat kepada warga veteran menerusi empat program utama yang dilaksana di bawah inisiatif tersebut.  Antaranya adalah program selenggara dan naik taraf, pembinaan Rumah Keluarga Malaysia Angkatan tentera (RMKAT), rumah mampu milik dan inisiatif perumahan veteran ATM.  "Tetapi insya-Allah dengan termaktubnya agenda pembelaan veteran dalam konteks perumahan di bawah Blueprint yang ketiga insya-Allah kita akan pikirkan mungkin perkara-perkara yang sebelum ni tak dipikirkan. Contohnya saya tak sempat nak jawab dalam jawapan asal tadi kerjasama dengan agensi-agensi dan kementerian lain di mana KPKT merupakan kementerian yang paling awal tampil ke depan dan MINDEF sedang berinterkasi dengan mereka," beliau menjawab pertanyaan tambahan wakil Sungai Siput, Kesavan Subramanian.

Berita berkaitanBlueprint Perumahan 3.0 sasar pembinaan 12,733 RKMATBlueprint Perumahan Kementerian Pertahanan 3.0 perluas inisiatif RKMAT

Blueprint Perumahan 3.0 MINDEF menyasarkan pembinaan 12,733 RKMAT baharu melalui lima fasa, bermula tahun hadapan hingga 2030.  Ia dilancarkan Perdana Menteri, Datuk Seri Ismail Sabri Yaakob sebagai usaha memperjuangkan kebajikan anggota dan veteran ATM.


Pasukan Khas Jihad Tangani Inflasi bawa transisi baharu tangani peningkatan kos sara hidup

KUALA LUMPUR, 21 Julai- Penubuhan Pasukan Khas Jihad Tangani Inflasi bawa transisi baharu kepada usaha mengatasi peningkatan kos sara hidup.Demikan pandangan Pensyarah Kanan, Pusat Pengajian Perang Saraf Media dan Informasi UiTM, Dr. Noor Nirwandy Mat Nordin.Menurut beliau, pentingnya pasukan berkenaan digerak secara lebih diplomasi dan strategik."Dan ini penting kerana intervensi-intervensi yang dilakukan oleh pasukan jihad inflasi ini perlu diatur secara lebih diplomasi dan berstrategik."Kerana kita bukan sebuah negara yang mengamalkan pendekatan berbentuk kekerasan tetapi sekiranya perlu berkemungkinan pendekatan lebih agressif perlu dilakukan oleh pasukan jihad inflasi," katanya.Beliau ditemui selepas menjadi tetamu dalam program terbitan RTM di Angkasapuri.

Tambah Dr. Noor Nirwandy, masyarakat perlu turut bekerjasama serta memahami langkah yang diambil pihak kerajaan dalam memastikan penyelesaian isu berkaitan inflasi serta pengawalan harga barang dapat dilakukan dengan efisien."Di sini pentingnya masyarakat untuk bersama secara holistik dan menyeluruh kerana konsep kebersamaan ini adalah satu dasar berkepentingan masyarakat."Masyarakat harus bekerjasama dengan Kementerian Perdagangan Dalam Negeri dan Hal Ehwal Pengguna contohnya untuk melaporkan sekiranya berlaku kenaikan harga barangan, masyarakat harus memahami konsep berhubung subsidi secara bersasar," jelas beliau.


Pindaan Akta Kualiti Alam Sekeliling 1974 dibuat secara berfasa

KUALA LUMPUR, 21 Julai- Pindaan Akta Kualiti Alam Sekeliling 1974 akan dilakukan secara berfasa dan siap sepenuhnya menjelang tahun 2025.  Jelas Timbalan Menteri Alam Sekitar dan Air, Datuk Mansor Othman pindaan fasa 1 untuk akta tersebut telah selesai disemak Jabatan Peguam Negara pada 6 Julai lalu dan akan dibentangkan pada sesi parlimen akan datang.  "Bagi pindaan fasa 2 pula yang akan memperkasa Akta 127 secara keseluruhan masih sedang diperhalusi dan diteliti bersama pakar undang-undang dan alam sekitar."Dan berdasarkan penelitian kementerian, draf pindaan fasa 2 akan melibatkan sesi libat urus bersama pihak-pihak berkepentingan dan pemegang taruh yang berkaitan seperti agensi kerajaan, NGO, pihak penggerak projek pembangunan dan pihak industri," katanya.

(Mansor pada sesi jawab lisan di Dewan Rakyat, hari ini)

Beliau menjawab pertanyaan Wakil Bakri, Yeo Bee Yin dalam sesi jawab lisan di Dewan Rakyat. Tambah Mansor lagi, pihaknya akan cuba menyegerakan proses pindaan akta tersebut demi kepentingan rakyat dan negara.


TH terus beri kesedaran risiko tawaran visa furada syarikat tidak berlesen

KUALA LUMPUR, 21 Julai- Tabung Haji (TH) akan terus memberi kesedaran kepada orang ramai mengenai risiko tawaran visa furada oleh syarikat tidak berlesen.  Menteri di Jabatan Perdana Menteri (Hal Ehwal Agama), Datuk Idris Ahmad menyatakan komitmen itu bagi mengelakkan kes penipuan visa yang kerap berlaku saban tahun. "Bagi mengatasi perkara ini, maka sebab itu dalam hal seperti begini perkara-perkara yang kita ingatkan kepada mereka yang hendak pergi dengan visa Furada ini, untuk makluman visa Furada ini adalah visa yang diberikan oleh kerajaan Arab Saudi melalui hubungan baik yang tertentu, yang tidak mempunyai kaitan langsung dengan Tabung Haji."Maka dengan itu kita mengharapkan supaya orang ramai memilih syarikat-syarikat yang berlesen. Yang keduanya TH terus mengambil tindakan sekiranya ada hal-hal yang berkaitan dengan perkara yang ditawarkan berkenaan dengan haji," katanya.

Beliau menyatakan demikian dalam Waktu Pertanyaan-Pertanyaan Menteri di Dewan Rakyat.Kata Idris lagi, TH juga telah mengambil tindakan segera terhadap syarikat yang terlibat dengan kes penipuan haji setelah menerima laporan daripada mangsa.  Bagi tahun 2022, 22 syarikat Pengelola Jemaah Haji (PGH) diberi lesen untuk mengerusukan jemaah umrah dan haji.


Bas ekspres terbalik, 26 penumpang selamat

KUALA LUMPUR, 21 Julai- Pemandu bas ekspres dan 26 penumpang berdepan detik cemas selepas kenderaan dinaiki mereka terbabas lalu terbalik di Lebuhraya Damansara susur ke Bangsar, di sini. Dalam kejadian kira-kira pukul 12.05 tengah malam tadi, bas ekspres dua tingkat itu membuat perjalanan daripada Ipoh, Perak menuju ke Singapura.Komander Operasi Jabatan Bomba dan Penyelamat Hang Tuah , PBK II Md Izzat Ahmad berkata seramai 18 anggota dikerahkan ke lokasi kejadian. "Pusat Gerakan Operasi Kuala Lumpur telah menerima panggilan kecemasan itu pada pukul 12.17 pagi tadi. "Mereka dibantu oleh Balai Bomba dan Penyelamat (BPP) Sentul bersama dua jentera pemadam api (FRT) dan dua van Unit Bantuan Perkhidmatan Kecemasan (EMRS)," katanya menerusi kenyataan media, hari ini.

(Keadaan bas ekspres yang terbabas lalu terbalik di Lebuhraya Damansara susur ke Bangsar, tengah malam tadi)

Katanya, pasukan bomba bertindak memecahkan tingkap hadapan bas untuk mengeluarkan mangsa. "Kesemua mangsa dihantar ke Hospital Kuala Lumpur (HKL) bagi menjalani pemeriksaan dan mendapatkan rawatan lanjut,” katanya. Menurut beliau, tugas seterusnya diserahkan kepada pihak polis untuk tindakan lanjut.


Mayat pemuda dibaham buaya ditemukan terapung di Hulu Sungai Maludam

BETONG, 21 Julai- Mayat pemuda yang dilaporkan hilang pada Selasa ketika memancing di Hulu Sungai Maludam telah dijumpai pukul 2.00 pagi tadi.Maklumat Pusat Gerakan Operasi Bomba Sarawak menyatakan mayat Abang Mohd Norazat Abang Salim dari Kampung Seberang Maludam ditemukan terapung oleh penduduk kampung di Hulu Sungai Maludam berhampiran Loji Air Maludam. Pemeriksaan awal pada mayat mangsa mendapati kedua-dua kaki dan tangan sudah tiada manakala terdapat kesan luka di bahagian muka dipercayai kesan gigitan buaya.  Mayat telah diserahkan kepada pihak polis untuk tindakan lanjut.

Pada Selasa lepas mangsa dilaporkan pergi memancing di kawasan tebingan Hulu Sungai Maludam sebelum didapati tidak pulang ke rumah oleh keluarganya.  Operasi pencarian semalam turut menemukan joran dan kasut milik mangsa.


PKBM rayu kerajaan tidak hentikan projek berskala kecil

PERMATANG PAUH, 21 Julai- Persatuan Kontraktor Bumiputra Malaysia (PKBM) merayu agar kerajaan tidak memberhentikan semua projek berskala kecil yang memberi impak kepada kehidupan rakyat.Gesaan itu disuarakan oleh Presiden Kontraktor Bumiputra Malaysia, Datuk Azman Yusoff. Menurutnya, sekiranya projek berskala kecil ini dibatalkan atau diberhentikan, makan golongan kontraktor Bumiputra kelas G1 hingga G6 akan terkesan."Kita merayu kerajaan supaya melaksanaka terus projek-projek yang berskala rakyat, yang berskala kecil yang akan memberi impak kepada rakyat. Contohnya kontraktor G1 hingga G6, mereka dah kena PKP sekian lama, nak mula semula, kenaikan harga barang binaan, jadi kita rayu kepada kerajaan teruskan projek-projek yang memberi impak kepada pendapatan mereka," beliau berkata demikian selepas merasmikan pembukaan pejabat Persatuan Kontraktor Bumiputra Malaysia cawangan Pulau Pinang di Permatang Pasir, di sini.

Tetamu yang hadir di perasmian pembukaan pejabat Persatuan Kontraktor Bumiputra Malaysia cawangan Pulau Pinang di Permatang Pasir, di sini

Datuk Azman juga berharap kerajaan dapat mencari resolusi dalam menyelesaikan masalah berkenaan tenaga buruh dalam industri pembinaan.Beliau berpendapat lebih ramai kontraktor akan gulug tikar sekiranya masalah ini tidak dapat diselesaikan dengan segera dan memastikan kelangsungan hidup golongan kontraktor Bumiputra ini terbela.


MADRID, 21 Julai- Tiga lelaki termasuk seorang pelancong Perancis meninggal dunia minggu ini selepas mengalami kecederaan parah semasa festival larian lembu jantan di timur Sepanyol.Dua lelaki, masing-masing berusia 50 dan 46 tahun, maut selepas dirempuh dengan ganas oleh seekor lembu laga pada Selasa lepas dalam larian lembu jantan yang diadakan di pinggir bandar pelabuhan timur Valencia, kata jurucakap perkhidmatan kecemasan tempatan.Seorang pelancong Perancis berusia 60-an yang menerima rawatan rapi sejak ditanduk seekor lembu jantan di sebuah kampung berhampiran Alicante pada 8 Julai meninggal dunia pada Isnin, kata jurucakap itu.Festival larian lembu jantan, melibatkan kumpulan peserta berlari di hadapan satu atau lebih lembu laga seberat setengah tan, merupakan tradisi Sepanyol yang telah lama wujud dengan banyak bandar mengadakan acara sedemikian setiap tahun.

(Tiga mati dalam larian lembu jantan Sepanyol/Fail AFP)

Festival paling terkenal diadakan di bandar utara Pamplona pada bulan Julai.Festival San Fermin yang berlangsung selama seminggu menyaksikan beratus-ratus orang berani berlumba setiap pagi dengan enam ekor lembu laga di sepanjang laluan sepanjang 850 meter dari kandang simpan ke gelanggang lawan lembu Pamplona.Lima orang telah ditanduk sepanjang festival tahun ini yang berakhir pada 14 Julai. Secara keseluruhan, enam belas orang mati di Festival Larian Lembu Pamplona sejak 1911. - AFP


Bas bawa penumpang dari Ipoh ke Singapura terbalik di Bangsar

KUALA LUMPUR, 21 Julai- Beberapa penumpang mengalami kecederaan setelah sebuah bas yang membawa penumpang dari Ipoh ke Singapura terbalik di tengah jalan pada kira-kira 12.05 tengah malam tadi. Kemalangan berlaku di Jalan Sultan Iskandar susur ke Bangsar.Sepasukan pegawai dan anggota dari Balai Bomba dan Penyelamat Hang Tuah dan Sentul tiba di lokasi kejadian pada pukul 12.41 tengah malam.

(Bas yang membawa penumpang dari Ipoh ke Singapura kemalangan)

Laporan awal menyebut beberapa penumpang yang terperangkap dalam bas telah berjaya dikeluarkan.Belum ada kenyataan rasmi dikeluarkan pihak berkuasa.Difahamkan semasa kejadian kebanyakan penumpang sedang tidur dan setakat ini tiada kemalangan jiwa dilaporkan.Punca kemalangan belum diketahui.


Dewan Rakyat luluskan usul SOSMA, dilanjutkan kuat kuasa lima tahun lagi

KUALA LUMPUR, 20 Julai- Usul pelanjutan tempoh kuat kuasa subseksyen 4(5) Akta SOSMA 5 tahun lagi yang telah ditolak Dewan Rakyat pada 23 Mac lepas, berjaya diluluskan menerusi undi belah bahagi.Menurut Speaker Dewan Rakyat, Tan Sri Azhar Azizan Harun, 105 undi bersetuju manakala 83 undi menolak."Saya ingin mengumumkan keputusan undi belah bahagian adalah seperti berikut, setuju 105 undi, tidak setuju 83 undi dan tidak hadir 32. Maka, dengan ini usul disetujukan," kata Speaker mengumumkan keputusan undi belah bahagi berkenaan hari ini.Pembentangan dilakukan Menteri Dalam Negeri, Datuk Seri Hamzah Zainudin yang mengakui penolakan usul pada 23 Mac lalu telah mengecewakan kementerian dan PDRM dalam usaha menjaga ketenteraman awam.Antara yang diperuntukkan dalam akta berkenaan adalah tempoh tahanan 28 hari yang perlu disemak 5 tahun sekali oleh Parlimen."Sekiranya tempoh 28 hari tidak dilanjutkan kementerian bimbang usaha tangani jenayah terancang akan terjejas terutama kes-kes yang disiasat pada Julai ini. Saya percaya jika suspek dilepaskan, suspek ini boleh mengganggu rantaian bukti dan kesannya, jenayah keselamatan ini akan semakin berleluasa," kata Hamzah menjelaskan perkara tersebut di Dewan Rakyat.

Dalam perkembangan lain, tujuh Rang Undang-undang (pindaan) untuk bacaan kali pertama dibentang Kementerian Kewangan.Ia adalah Rang Undang-undang Kastam (Pindaan) 2022 bagi meminda Akta Kastam 1967, Rang Undang-undang Eksais (Pindaan) 2022 untuk meminda Akta Eksais 1976 dan Rang Undang-undang Zon Bebas (Pindaan) 2022 bagi meminda Akta Zon Bebas 1990. Turut dibentangkan ialah Rang Undang-undang Cukai Pelancongan (Pindaan) 2022 bagi meminda Akta Cukai Pelancongan 2017, Rang Undang-undang Levi Pelepasan (Pindaan) 2022 untuk meminda Akta Levi Pelepasan 2019 serta Rang Undang-undang Levi Keuntungan Luar Biasa (Pindaan) 2022 bagi meminda Akta Levi Keuntungan Luar Biasa 1998.Selain itu, Rang Undang-undang Levi Kenderaan Barang-Barang (Pindaan) 2022 juga dibentangkan bagi meminda Akta Levi Kenderaan Barang-barang 1983.Timbalan Menteri Kewangan 1, Datuk Mohd Shahar Abdullah ketika membentangkan Rang Undang-undang itu memaklumkan bacaan kali kedua bagi kesemua Rang undang-undang itu akan dibuat pada persidangan yang sama.


Pengambilan pekerja asing perlu lalui pemilihan kecekapan, pengalaman dan mutu kerja - PKBM

KUALA LUMPUR, 20 Julai - Aspek pemilihan melibatkan kecekapan,pengalaman serta mutu kerja berkualiti perlu diambil kira majikan sebelum mengambil pekerja asing dari negara tertentu.Presiden Persatuan Kontraktor Bumiputera Malaysia (PKBM), Datuk Azman Yusoff berkata ia memandangkan pengurusan tenaga buruh amat penting dan perlu dititikberatkan para majikan.Selain ianya juga mempengaruhi kelancaran projek dan sesuatu perkhidmatan. Secara keseluruhan, pihak majikan menyambut baik saranan Perdana Menteri,Datuk Seri Ismail Sabri Yaakob agar majikan mempertimbangkan pengambilan pekerja asing dari negara sumber yang diluluskan dan tidak bergantung kepada negara sumber tradisi sahaja.

(Presiden Persatuan Kontraktor Bumiputera Malaysia (PKBM), Datuk Azman Yusoff (tengah))

"Kita menyahut seruan tersebut. tetapi kita perlu melihat keseluruhan aspek.perlunya untuk mempercepatkan proses pengambilan pekerja asing ini supaya dapat disegerakan kerana banyak industri terlibat, bukan hanya industri pembinaan, tetapi juga sektor perkhidmatan, pengilangan."Berkenaan isu kemahiran pekerja, pekerja Bangladesh dan Indonesia telah dilatih untuk industri pembinaan dan pengilangan, kita khuatir sekiranya dibuka kepada negara luar, pekerja asing perlu berhati-hati dari segi persediaan mereka dalam industri yang mereka ingin ceburi di Malaysia," kata beliau ketika dihubungi Berita RTM hari ini.Azman turut menjelaskan keperluan pekerja asing sangat diperlukan bagi meningkatkan produktiviti syarikat sekali gus menggalakkan pertumbuhan ekonomi negara.


Lebih 3,000 peluang kerjaya bakal dibuka di Terengganu

KUALA TERENGGANU, 20 Julai- Hampir 3,800 peluang pekerjaan termasuk pekerja berkemahiran tinggi mampu ditawarkan menerusi lima projek berskala besar di Terengganu. Ia meliputi sektor perkilangan, perkhidmatan dan perindustrian.Ketua Pegawai Eksekutif Perbadanan Memajukan Iktisad Negeri Terengganu, (PMINT), Wan Adnan Wan Derahman berkata ketika ini lima syarikat pelabur sudah bersetuju untuk memulakan operasinya dalam masa terdekat.Kesemuanya meliputi pelaburan bernilai RM4 bilion. Empat daripada projek tersebut di Kemaman dan satu di kawasan perindutsrian Hulu Terengganu.  "Ketika ini, proses penyediaan pelan dan laporan terperinci sedang diusahakan oleh pihak pelabur untuk tujuan kelulusan pelan, di samping proses penyediaan infrastruktur dan prasarana dengan pihak terlibat seperti Tenaga Nasional Berhad (TNB), Syarikat Air Terengganu Sdn Bhd dan Pihak Berkuasa Tempatan (PBT) sedang giat direncanakan untuk memenuhi keperluan pelabur di lokasi yang dipilih," kata Wan Adnan kepada pemberita RTM. PMINT yang juga anak syarikat kerajaan Terengganu itu sentiasa bersedia untuk bekerjasama dengan mana-mana syarikat pelabur dari dalam dan luar negara dengan menawarkan pajakan tanah industri di seluruh daerah. Ketika ini terdapat 26 kawasan perindustrian di seluruh negeri. Hampir 5,200 hektar tanah tersebut masih kosong dan sedia diberi pajakan kepada pelabur berminat.

(Ketua Pegawai Eksekutif Perbadanan Memajukan Iktisad Negeri Terengganu (PMINT), Wan Adnan Wan Derahman)


Agensi agama harus telus dan bebas rasuah, jadi contoh kepada jabatan lain

BANGI, 20 Julai- Pengoperasian di agensi-agensi agama harus telus dan bebas dari rasuah supaya dapat menjadi contoh yang baik kepada jabatan-jabatan lain.  Ketua Pengarah Jabatan Kemajuan Islam Malaysia (JAKIM), Datuk Hakimah Mohd. Yusoff berkata sifat amanah, integriti, telus beserta komitmen tinggi dalam pekerjaan itu wajib diamalkan. Malah katanya, Jabatan Kemajuan Islam Malaysia (JAKIM) dan selaku pentadbir Islam negara serta agensi-agensi agama di bawahnya perlu dilihat bersih demi menjaga nama baik organisasi dan institusi Islam.  "Kita perlu berhemah dan berhati-hati dalam menguruskan wang rakyat. Kita perlu membentuk nilai-nilai positif dalam diri, kuat, amanah, cekap dan berintegriti selain sentiasa jujur dan telus dalam melakukan pekerjaan. Di samping itu, kita perlu pamerkan budaya kerja Islam dan sentiasa bersungguh-sungguh dalam pekerjaan. Kita tidak mahu agensi agama dilabel sebagai tidak efektif. Kita perlu menangkis persepsi dan tomahan bahawa agensi agama terus terpalit dengan isu-isu ketirisan, rasuah, salah guna kuasa dan penyelewengan," kata Datuk Hakimah melalui ucapannya pada Program Perolehan Bebas Rasuah: JAKIM dan Agensi Agama anjuran Suruhanjaya Pencegahan Rasuah Malaysia (SPRM) dan JAKIM di Institut Latihan Islam Malaysia (ILIM), di sini. Teks ucapan beliau dibacakan oleh Pengarah Kanan ILIM, Aminudin Mohamad dengan kehadiran lebih 130 orang peserta dari agensi-agensi agama seluruh negara.  Turut hadir, Pengarah Bahagian Pendidikan Masyarakat SPRM, Datuk Razim Mohd Noor dan Pengarah Audit Kewangan Bahagian III, Jabatan Audit Negara, Dr. Nor Haiza Abd. Aziz.  Program tersebut merupakan objektif strategik di bawah Pelan Antirasuah Nasional 2019-2023 untuk menambah baik keberkesanan pendidikan dan pembangunan berterusan modal insan.

(Lebih 130 orang peserta dari agensi-agensi agama seluruh negara hadir menyertai Program Perolehan Bebas Rasuah: JAKIM dan Agensi Agamaanjuran Suruhanjaya Pencegahan Rasuah Malaysia (SPRM) dan JAKIM di Institut Latihan Islam Malaysia (ILIM), di Bangi)


Prasarana bakal terima 19 tren empat gerabak secara berperingkat - MOT

PULAU INDAH, 20 Julai- Prasarana Malaysia Berhad bakal menerima 19 tren empat gerabak baharu bagi kegunaan Transit Aliran Ringan (LRT) Laluan Kelana Jaya.Menteri Pengangkutan, Datuk Seri Dr. Wee Ka Siong berkata penyerahan tren tersebut akan dibuat secara berperingkat mulai Julai 2023 hingga Disember 2024.Jelas beliau, konsortium Alstom-Hartasuma telah membuat penyerahan fasa pertama, melibatkan lapan tren empat gerabak kepada Prasarana tahun lalu.Konsortium tersebut dianugerahkan kontrak pembekalan, di bawah projek Kenderaan Tambahan Kuala Lumpur (KLAV 27) dengan peruntukan RM1.72 bilion pada 2017."Sekarang ini, ia dalam fasa terakhir. Kita akan menyiapkan segala proses dan melakukan ujian seperti mana yang disyaratkan. Setakat ini, kita baru terima lapan dan ada lagi 19 tren bakal kita terima secara berperingkat," kata Wee Ka Siong selepas mengadakan lawatan ke kilang Hartasuma di Pulau Indah, Selangor.Tambahnya, Projek KLAV 27 turut melibatkan 45% pembabitan dan kepakaran tempatan sekali gus meningkatkan keupayaan negara dari segi teknikal dan mengurangkan aliran keluar modal.


RUU AGS 2021: Penglibatan ahli pelbagai agama dan bangsa, pendedahan awal kanak-kanak

KUALA LUMPUR, 20 Julai- Perbahasan bagi Rang Undang-Undang (RUU) Antigangguan Seksual 2021 hari ini menyaksikan Ahli Parlimen Pengerang, Datuk Seri Azalina Othman Said mencadangkan agar Fasal 24 dan Fasal 25, dikaji semula. Keperluan itu jelasnya, agar fungsi dan kuasa pentadbir kepada gangguan seksual perlu dikaji semula seperti mana Akta Kanak-kanak."Akta Kanak-kanak mempunyai Fasal Seksyen 3 dimana wakil-wakilnya daripada pelbagai kementerian, IGP untuk duduk dalam jawatankuasa penilai untuk penelitian semula. Dengan itu, ia lebih adil memandangkan ada lebih daripada satu individu," kata Azalina di Parlimen.

(Ahli Parlimen Pengerang, Datuk Seri Azalina Othman Said)

Kemudian, perbahasan turut mendapat perhatian daripada Ahli Parlimen Segambut, Hannah Yeoh yang bangun mencelah untuk menyuarakan pandangan bahawa penubuhan jawatankuasa berkenaan adalah bagi memberi gambaran sebenar Malaysia. "Kalau kita wujudkan satu jawatankuasa lebih selamat mengikut Fasal 25, adakah Yang Berhormat Pengerang bersetuju bahawa jawatankuasa atau pun tribunal perlu dianggotai oleh ahli-ahli pelbagai agama dan kaum memandangkan isu gangguan seksual ini merupakan satu isu sensitif di negara kita, Malaysia."Fungsi mereka sebagai ahli anggota yang terlibat akan menilai dan akan memberikan hujah dan pendapat sebagai contoh berhubung etika berpakaian. Kalau berpakaian sebegini adalah mencolok mata, maka mereka ini wakil agama dan bangsa lain akan menjelaskan. Kebimbangan saya adalah kecenderungan untuk definisi ini akan tidak seimbang," kata Hannah Yeoh mencelah dalam perbahasan.Ahli Parlimen Pengerang turut memberi maklum balas cadangan Hannah Yeoh dalam ruang perbahasan di Parlimen."Apa yang disebut oleh Yang Berhormat Segambut itu betul iaitu kita kita boleh luaskan kuasa Menteri dalam Fasal 24 dan 25, sama ada pindaan boleh dimasukkan. Kalau tidak, saya lihat fasal 24 dan 25 ini akan mewujudkan bukan sahaja keganasan gangguan seksual tetapi keganasan mental oleh mana-mana pihak yang tidak adil atau kewarasan," jawab Azalina.Wakil Lanang, Alice Lau Kiong Yieng yang turut mengambil bahagian dalam sesi perbahasan RUU Antigangguan Seksual 2021 pula mengharapkan pendidikan dan program kesedaran perlu diadakan dengan meluas. "Kesedaran bagi kanak-kanak perlu dimulakan dari peringkat tadika dan sekolah untuk memperkenalkan kepada mereka apakah itu gangguan seksual dengan memberi contoh-contoh yang mungkin berlaku kepada mereka. Ini kerana mereka mungkin tidak tahu gangguan seksual itu adalah sesuatu yang salah," kata Alice Lau Kiong Yieng di Parlimen.

(Ahli Parlimen Lanang, Alice Lau Kiong Yieng)


Petugas media RTM selamat tiba di tanah air, kongsi cabaran liputan haji

(Petugas media RTM selamat tiba di tanah air pagi tadi setelah membuat liputan haji selama lebih 50 hari di Tanah Suci)

SEPANG, 20 Julai - Kumpulan ketiga jemaah haji Malaysia termasuk empat petugas media RTM selamat pulang ke tanah air hari ini.Mereka tiba kira-kira pukul 9.30 pagi tadi di Lapangan Terbang Antarabangsa Kuala Lumpur (KLIA) dengan penerbangan dari Jeddah, Arab Saudi.Dua petugas media RTM iaitu wartawan, Ahmed Faisal Jamal dan jurukamera, Azhan Sulaiman mengakui pengalaman membuat liputan haji sesuatu yang cukup istimewa biar pun berdepan cabaran penularan COVID-19."Saya sangat bersyukur kerana walaupun kami pergi dua orang sahaja tahun ini, tidak seperti tahun sebelum ini lima orang tapi Alhamdulillah kami dapat melaksanakan apa sahaja tugasan yang diberi sama ada dalam bentuk pemberitaan, mahupun rancangan Salam Baitullah walaupun banyak cabaran dari segi limitasi kelengkapan, pergerakan tapi Alhamdulillah semuanya dapat dilunaskan dengan baik tanpa masalah-masalah yang besar, jadi ini satu penghargaan kepada majikan, Tabung Haji juga, satu kesyukuran lah kepada Allah S.W.T kerana dapat menjemput dengan cara macam ini lah," kata Ahmed Faisal."Ini pertama kali lah membuat liputan di Mekah dan kali pertama kali juga saya buat umrah dan haji, pengalamannya cukup bernilai, banyak benda yang dapat saya belajar di sana, Alhamdulillah Ahmed Faisal Jamal banyak membantu saya sebab dia sebelum ini dah ada pengalaman di sana, jadi dia banyak membantu sayalah," menurut Azhan.Selain menyediakan laporan setiap hari, petugas media juga berpeluang menunaikan ibadah haji seperti jemaah yang lain.

(Dua petugas media RTM iaitu wartawan, Ahmed Faisal Jamal (kiri) dan jurukamera, Azhan Sulaiman (kanan) mengakui pengalaman membuat liputan haji merupakan sesuatu yang cukup istimewa biar pun berdepan cabaran penularan COVID-19)

Bagi Fitri Musa, sama seperti jemaah lain, mereka juga turut berdepan pelbagai pengalaman dan cabaran ketika melakukan kerja."Bila kita duduk dekat 50 hari dengan cuaca panas dengan menyesuaikan diri dengan bilik dan sebagainya, itu adalah salah satu cabaran yang saya rasa ibarat kita duduk sekali, kita dah selesa di sini tapi di sana kita nak sesuai kan diri bersama-sama, itu bagi saya satu benda yang mencabar lah, selain daripada kita sebagai petugas (media) nak bertugas dalam masa sama nak beribadah jadi saya kena betulkan niat balik bahawa tugas itu adalah satu ibadah," jelas beliau.Kesemua mereka tiba bersama 290 jemaah lain dengan penerbangan SV5616 yang bertolak kira-kira pukul 6.55 petang waktu tempatan dari Lapangan Terbang King Abdul Aziz, Jeddah.Sebanyak 48 penerbangan terlibat dalam membawa 14,306 jemaah haji Malaysia untuk tahun ini.Penerbangan terakhir dijadualkan pada tarikh 12 Ogos depan.


Banjir Baling: 12 unit rumah dibina baharu atas tanah milik kerajaan negeri

ALOR SETAR, 20 Julai- Hanya 12 unit rumah penduduk terjejas banjir di Baling, Kedah yang didiami pemiliknya sendiri akan dibina baharu di atas tanah milik kerajaan negeri.Tanah tersebut terletak di dalam kawasan Keda Kampung Sadek, Kupang. Perkara itu diputuskan dalam mesyuarat penyelarasan dengan semua agensi terlibat berkaitan bencana banjir berkenaan di Wisma Darul Aman, di sini hari ini. Menteri Besar Kedah, Datuk Seri Muhammad Sanusi Md Nor berkata kesemua rumah akan dibina menggunakan model rumah MYBNHome yang telah dilaksanakan di Paya Pahlawan, Kubang Pasu sebelum ini. "Anggaran kos tidak termasuk infra adalah sekitar RM70,000 hingga RM75,000 sebuah dan dijangka mengambil masa kurang dari enam bulan untuk disiapkan. "Reka bentuk rumah berkonsepkan Semi D itu akan disediakan oleh PlanMalaysia dalam tempoh terdekat," katanya kepada RTM.

Jelas Muhammad Sanusi, kerajaan negeri juga mencadangkan agar pembinaan rumah tersebut dilaksanakan Kinetik Land iaitu anak syarikat Perbadanan Kemajuan Negeri Kedah, PKNK.  Setakat ini, pembinaan 12 rumah berkenaan akan menggunakan Dana Kedah Care dan anak syarikat kerajaan negeri, GLC. Namun Kementerian Pembangunan Luar Bandar, KPLB turut menawarkan bantuan bagi membina rumah tersebut dan perkara itu dalam proses rundingan. "Buat masa ini kerajaan memberi keutamaan kepada pembinaan semula rumah yang musnah yang didiami pemiliknya sendiri. "Manakala baki lima lagi rumah seperti yang diumumkan sebelum ini adalah rumah yang diduduki oleh penyewa dan pemiliknya mempunyai rumah lain untuk didiami," menurut beliau. Perincian mengenai kedudukan rumah ini akan diumumkan selepas ini. Banjir lumpur berpunca daripada aliran puing atau kepala air yang berlaku pada 4 Julai lalu, bukan sahaja menyebabkan banyak kemusnahan terhadap rumah kediaman dan harta benda. Malah turut mengorbankan tiga sekeluarga termasuk seorang ibu hamil.


Penganjuran JAKM Kelantan tawarkan pelbagai pengisian dan peluang kerjaya - Annuar

KOTA BHARU, 20 Julai- Jelajah Aspirasi Keluarga Malaysia (JAKM) Kelantan selama tiga hari bermula Jumaat ini di Stadium Sultan Muhammad IV, Kota Bharu membawa pengertian amat besar kepada usaha kerajaan untuk memberikan perkhidmatan terbaik kepada rakyat.  Jelas Menteri Komunikasi dan Multimedia, Tan Sri Annuar Musa adalah menjadi hasrat kerajaan untuk berkongsi maklumat kepada seluruh Keluarga Malaysia agar dasar dan falsafah pentadbiran negara dapat benar-benar dirasai oleh segenap lapisan masyarakat.  "Saya mengharapkan penglibatan daripada semua pihak. Dengan adanya jelajah ini, kementerian akan bentangkan segala perancangan dan program utama yang akan dibuat pada masa hadapan. Maka, usaha ini perlu disambut oleh semua masyarakat dalam memacu negara ke arah lebih baik selain inisiatif ini seiring dengan konsep kita iaitu Keluarga Malaysia," kata Annuar yang juga penyelaras JAKM Kelantan ketika ditemu bual menerusi rancangan Apa Khaba Ore Kampung (AKOK) di Stesen Radio Kelantanfm.  Mengulas lanjut, Tan Sri Annuar berkata JAKM Kelantan akan dirasmikan oleh Perdana Menteri, Datuk Seri Ismail Sabri Yaakob yang mempunyai hubungan istimewa dengan negeri itu kerana ibu bapa pemimpin tersebut berasal dari Kelantan.  Mengenai pengisian sepanjang tiga hari program AKM Kelantan, beliau menjelaskan pada edisi keenam jelajah itu pengunjung akan disajikan pelbagai aktiviti menarik seperti persembahan kesenian RIUHxJAKM Kelantan, Karnival Digital K-KOMM@JAKM, ramah mesra bersama artis, pertandingan Muay Thai antarabangsa, Bekwoh Keluarga Malaysia dan Bicara Ulama Nusantara.  Selain itu, turut diadakan Karnival Kerjaya Jamin Kerja Keluarga Malaysia yang menawarkan lebih 4,000 peluang pekerjaan oleh PERKESO.  Justeru itu, rakyat Kelantan di saran untuk keluar beramai-ramai memeriahkan program dan pada masa sama memperoleh pelbagai manfaat menerusi penganjuran aktiviti yang dijalankan.  "Harapan saya adalah saya mohon semua masyarakat di Kelantan ini datang beramai-ramai menjayakan JAKM ini," tambah Annuar. Lebih 50,000 rakyat Kelantan dijangka akan hadir memeriahkan JAKM yang bertemakan "Keluarga Malaysia, Keluarga Digital".

(MenKOMM, Tan Sri Annuar Musa ditemu bual melalui panggilan telefon menerusi rancanganApa Khaba Ore Kampung (AKOK) di Stesen Radio Kelantanfm)


Wanita tertekan pedal minyak, kereta langgar kedai serbaneka 24 jam

(Kereta yang dipandu seorang wanita yang tertekan pedal minyak sehingga melanggar sebuah kedai serbaneka 24 jam di persimpangan lampu isyarat Istana Mahkota, Kubang Kerian)

KOTA BHARU, 20 Julai - Dua kakitangan sebuah kedai serbaneka 24 jam dan seorang pelanggan berdepan detik cemas selepas kedai berkenaan dirempuh sebuah kereta dipandu seorang wanita yang tertekan pedal minyak di persimpangan lampu isyarat Istana Mahkota, Kubang Kerian, di sini pagi tadi. Ketua Polis Daerah Kota Bharu, ACP Mohd Rosdi Daud berkata, siasatan awal dijalankan di lokasi kemalangan mendapati kejadian berlaku pukul 9 pagi semasa wanita berusia 33 tahun yang meletakkan kenderaannya di hadapan kedai serbaneka tiba-tiba tertekan pedal minyak.  Tindakannya itu menyebabkan kereta bergerak ke hadapan sehingga terlanggar pintu utama kedai serta melanggar kaunter bayaran.

(Lokasi kedai serbaneka yang dirempuh sebuah kereta akibat pemandu wanita tertekan pedal minyak)

Ketika kejadian terdapat dua kakitangan kedai serbaneka dan seorang pelanggan.  Namun tiada sebarang kecederaan dialami mana-mana pihak.  Hasil siasatan mendapati punca kemalangan berlaku akibat kecuaian pemandu kereta sehingga terlanggar kedai terbabit.


Influenza: Penggunaan katil wad kanak-kanak di Johor meningkat

JOHOR BAHRU, 20 Julai- Penggunaan katil di 13 hospital kerajaan di negeri ini masih lagi terkawal, pada kadar 76% daripada keseluruhan 5,307 katil yang ada.

Bagaimanapun menurut Exco Kesihatan dan Perpaduan Johor, Ling Tian Soon, terdapat pertambahan penggunaan katil di wad kanak-kanak berikutan peningkatan kes influenza (ILI) dan jangkitan saluran pernafasan atas (URTI) dalam kalangan mereka. Johor mencatatkan peningkatan lima peratus kadar kes ILI dan URTI dalam kalangan kanak-kanak yang memerlukan mereka mendapatkan rawatan di hospital."Jabatan Kesihatan Negeri Johor (JKNJ) sedang mengumpulkan data terbaharu situasi terkini di wad kanak-kanak negeri ini," katanya.Beliau ditemui media selepas mesyuarat menaiktaraf Hospital Sultanah Aminah (HSA), di sini hari ini.

Tian Soon berkata penggunaan katil khusus COVID-19 pula meningkat pada kadar 22% bagi minggu epid 28, manakala katil khusus ICU COVID-19 juga bertambah kepada 17.5%. Pesakit COVID-19 yang memerlukan alat bantuan pernafasan (ventilator) meningkat daripada tiga pesakit pada minggu epid 27 kepada enam pesakit pada minggu epid 28. "Saya rasa semua pihak kesihatan, semua hospital mereka ada pengalaman semasa berdepan pandemik COVID-19. Sekarang kita dah tahu macam mana nak buat persiapan menghadapi varian yang baharu," katanya. Ditanya mengenai perancangan menambah baik sistem parkir kenderaan di HSA, beliau memaklumkan pihak konsesi terlibat akan membentangkan perancangan tersebut minggu hadapan. Ini termasuk usaha menambah 70 lot parkir baharu berdekatan bangunan utama HSA, bagi menampung 920 lot sedia ada.  Sebelum ini kerajaan negeri memperuntukkan RM200,000 bagi menurap semula laluan masuk ke HSA, selain inisiatif mengindahkan kawasan sekitar bangunan hospital berkenaan.


Harga minyak masak botol dijangka turun dalam masa terdekat - KPDNHEP

KUALA LUMPUR, 20 Julai- Harga minyak masak botol dijangka turun dalam masa terdekat.Perkara tersebut dijelaskan Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi.Ia susulan penurunan harga minyak masak mentah daripada RM7,000 per tan metrik kepada RM3,600 per metrik tan minggu ini."KPDNHEP bersama kementerian lain akan bersama dalam Pasukan Khas Jihad Inflasi yang dipengerusikan oleh Tan Sri Annuar Musa. Segala libat urus yang kita jalankan bersama pihak-pihak lain akan memberi kesan penurunan pada harga minyak masak dan barangan keperluan lain," kata Alexander kepada pemberita RTM dalam sidang media selepas perhimpunan bulanan kementeriannya, hari ini.Tambah Nanta, KPDNHEP akan meneruskan strategi lima serampang ini dalam usaha menangani inflasi dan kos sara hidup yang sedang dihadapi negara dan rakyat.Sementara itu, Nanta dalam ucapannya berkata insentif pengurangan kompaun menerusi Akta Syarikat 1965 (Akta 125) yang dilaksanakan bagi tempoh bermula 1 Mac 2022 hingga 30 Jun 2022 akan dilanjutkan untuk empat bulan lagi berkuat kuasa mulai 1 Julai 2022 hingga 31 Oktober 2022.Menyelami kesukaran komuniti perniagaan yang rata-rata masih bergelut untuk kembali bangkit daripada kesan pandemik COVID-19, SSM mengambil langkah melanjutkan insentif ini untuk empat bulan lagi berkuat kuasa mulai 1 Julai 2022 hingga 31 Oktober 2022.“Bersandarkan insentif ini, syarikat dan pengarah syarikat layak mendapat pengurangan 90% daripada nilai asal kompaun yang ditawarkan mengikut Akta 125. Mengikut rekod semasa, sebanyak 1,578 syarikat menikmati pengurangan kompaun sejak inisiatif ini diperkenalkan,” tambah beliau lagi.

(Menteri KPDNHEP, Datuk Seri Alexander Nanta Linggi bersama Timbalannya, Datuk Rosol Wahidmenghadiri Perhimpunan Bulanan KPDNHEP Bulan Julai 2022 hari ini di ibu negara, hari ini)


Johor tambah baik elaun noja

BATU PAHAT, 20 Julai- Kerajaan negeri akan menambahbaik dan menaikkan elaun noja di semua masjid dan surau di negeri ini, menerusi bantuan kasih bangsa Johor.  Bantuan melibatkan lebih 800 noja di Johor itu akan dibincangkan dalam waktu terdekat. Exco Hal Ehwal Agama Islam Negeri, Mohd Fared Mohd Khalid berkata ketika ini elaun diterima noja sebanyak RM80 sebulan.  "Jumlah elaun agak rendah, saya mendengar rungutan itu, saya beri komitmen untuk kita meneliti balik jumlah tersebut dan akan panjangkan kepada pihak kerajaan negeri untuk kita membuat penambahbaikan dari segi elaun," katanya.

(Mohd Fared (tengah) pada Majlis Penyerahan Bantuan Pendidikan MAINJ di Batu Pahat, hari ini)

Beliau menyatakan demikian selepas Majlis Penyerahan Bantuan Pendidikan Majlis Agama Islam Negeri Johor (MAINJ), di sini hari ini.  Bantuan kepada lapan golongan asnaf merangkumi bantuan persekolahan melibatkan 10,304 penerima dengan agihan RM6.37 juta. RM4.69 juta bantuan kepada 117 madrasah, RM2.2 juta kepada 3,000 pelajar bagi pendaftaran ke IPT dan RM4.5 juta untuk bantuan pinjaman pelajaran kepada 150 penerima.


KKM mula agih ubat kepada klinik swasta - Khairy

KUALA LUMPUR, 20 Julai - Kementerian Kesihatan (KKM) mula mengagihkan simpanan ubat tertentu dari klinik kerajaan kepada klinik swasta yang bermula hari ini.Ia susulan klinik swasta melaporkan kekurangan bekalan ubatan tertentu.Menteri Kesihatan, Khairy Jamaluddin berkata buat permulaan pihaknya mengagihkan ubat jenis "paracetamol" kepada klinik swasta berkenaan.Katanya, langkah itu diambil bagi mengatasi masalah kekurangan bekalan ubat di fasiliti swasta berkenaan.Dalam ciapan Twitternya hari ini, Khairy memberitahu bahawa, jika orang ramai diminta membeli ubat "paracetamol" di klinik swasta dengan berlogo KKM, ia adalah wajar kerana ia daripada stok simpanan kerajaan.

Sebelum ini, Khairy mengumumkan KKM akan melepaskan stok penimbal ubat-ubatan kepada klinik dan hospital swasta untuk menangani isu kekurangan bekalan ubat di fasiliti kesihatan berkenaan.Katanya, setakat ini masih ada fasiliti antaranya klinik swasta yang tidak mendapat bekalan ubat-ubatan untuk batuk dan selsema.Sehubungan itu, KKM akan melepaskan stok penimbal ubat-ubatan yang berdepan masalah bekalan.Sebelum ini media melaporkan beberapa jenis ubat-ubatan mengalami kekurangan di pasaran, termasuk di klinik swasta berikutan kegagalan pembekal dari luar negara menghantar bekalan mengikut tempoh ditetapkan akibat kekurangan bahan mentah.Antara ubat yang didakwa mengalami kekurangan adalah ubat batuk, demam dan antibiotik yang disifatkan penting untuk rawatan harian pesakit.


Bincang tuntutan Sulu, jejas kepentingan Malaysia

KUALA LUMPUR, 20 Julai- Perbincangan berhubung tuntutan kumpulan Sulu terhadap Sabah boleh menjejaskan kepentingan Malaysia dalam prosiding litigasi kes berkenaan.

Yang Dipertua Dewan Rakyat, Tan Sri Azhar Azizan Harun, berkata perbincangan itu juga, berkemungkinan akan mendedahkan strategi negara dalam hal berkaitan, sekali gus memberi manfaat kepada pihak lain.

(Yang Dipertua Dewan Rakyat, Tan Sri Azhar Azizan Harun)

"Peraturan Mesyuarat 36 (2) menyatakan sekiranya sesuatu itu tidak boleh disebutkan apa-apa perkara yang sedang dalam timbangan mahkamah sekiranya pada timbangan Pengerusi harus merosakkan kepentingan-kepentingan pihak yang berbicara itu. "Kita sekarang berbicara tentang tuntutan Sulu. Mahukah kita berbincang dan sedang perbincangan itu berjalan, tidak tahulah apa yang akan dikatakan. Maka terserlah strategi kerajaan untuk berbuat itu dan ini dan akan ada kritikan terhadap tindakan kerajaan yang akan dibuat itu atau pun yang telah dibuat. Maka pihak yang satu lagi boleh membacanya."Apakah itu tidak akan merosakkan kepentingan kerajaan di dalam prosiding litigasi tersebut? Mahukah kita tunjuk strategi kita kepada dunia", katanya dalam sesi soal jawab Dewan Rakyat.Beliau menjelaskan demikian sebagai menjawab pertanyaan wakil Sepang, Mohamed Hanipa Maidin, yang mempersoal keputusan menolak usul supaya tuntutan kumpulan Sulu itu dibahas atas alasan subjudis pada Isnin.


Ketua Pendakwa Syarie tidak teruskan pertuduhan terhadap Siti Nuramira

KUALA LUMPUR, 20 Julai- Jabatan Pendakwaan Syariah Wilayah Persekutuan membuat keputusan untuk tidak meneruskan pertuduhan terhadap Siti Nuramira Abdullah bagi mengelakkan wanita itu dituduh di dua mahkamah berbeza.Dalam satu kenyataan, Ketua Pendakwa Syarie jabatan itu berkata keputusan untuk tidak meneruskan pertuduhan terhadap wanita itu berdasarkan Seksyen 58 (2) Akta 505 Akta Pentadbiran Undang-Undang Islam (Wilayah-Wilayah Persekutuan) dan Seksyen 181 Akta 560 Akta Tatacara Jenayah Syariah (Wilayah-Wilayah Persekutan) 1997.“Pertuduhan jenayah sudah dimulakan di mahkamah sivil pada 13 Julai lalu di bawah Seksyen 298A Kanun Keseksaan. Maslahah dari sudut pentadbiran keadilan bagi mengelakkan tertuduh dituduh di dua mahkamah berbeza bagi mencapai matlamat sama iaitu untuk dihukum atas kesalahan yang dilakukan.“Seksyen 298A Kanun Keseksaan memperuntukkan hukuman yang lebih berat. Sesuai dengan maqasid (matlamat) syariah yang menekankan pendekatan ta’dib dalam pentadbiran jenayah syariah diharap dapat membawa kembali tertuduh ke arah amalan Islam sebenar,” menurut kenyataan itu.Menurut kenyataan itu lagi, kes berkenaan sudah didaftarkan pada 13 Julai lepas berdasarkan siasatan awal yang dijalankan terhadap Siti Nuramira dan sebutan pertama ditetapkan pada 14 Julai tetapi ditangguhkan pada 21 Julai (esok).

Siti Nuramira ditahan semalam oleh penguat kuasa Jabatan Agama Islam Wilayah Persekutuan (JAWI), sejurus dibebaskan dengan jaminan atas pertuduhan menyebabkan suasana tidak harmoni dalam kalangan umat Islam, di Mahkamah Sesyen Kuala Lumpur.Wanita itu sepatutnya dituduh di Mahkamah Tinggi Syariah di sini hari ini, tetapi telah dibebaskan JAWI malam tadi.Isnin lepas, Nuramira dan teman lelakinya V. Alexander Navin membayar wang jaminan masing-masing berjumlah RM20,000 melalui hasil kutipan sumbangan orang ramai.Pada 13 Julai lepas, Siti Nuramira mengaku tidak bersalah di Mahkamah Sesyen di sini atas pertuduhan mengaku bahawa dia adalah seorang Muslim yang telah menghafal 15 juzuk al-Quran dan kemudian bertindak membuka tudung dan menanggalkan baju kurung sewaktu membuat persembahan di atas pentas.Perbuatan itu menyebabkan suasana tidak harmoni atas alasan-alasan agama dalam kalangan penganut agama Islam.Kesalahan itu didakwa dilakukan di Restoran Crack House Comedy Club, Taman Tun Dr Ismail, di sini pada 6 petang, 4 Jun lepas mengikut Seksyen 298A(1)(a) Kanun Keseksaan yang membawa hukuman penjara maksimum lima tahun, jika sabit kesalahan.Alexander Navin pula mengaku tidak bersalah di Mahkamah Sesyen Petaling Jaya atas dua pertuduhan iaitu membuat dan memulakan penghantaran komunikasi jelik dengan niat untuk menyakitkan hati orang lain melalui aplikasi Instagram menggunakan nama profil Twitter ‘greenleafyconnoiseur’ dan YouTube dengan nama profil ‘Alex & Amy @ insta Greenleafyconnoiseur’, pada 5 Jun dan 16 Jun lepas.Kedua-dua hantaran itu dibaca di sebuah kondominium di Damansara Perdana di sini, pada 10.30 pagi, 9 Julai lepas.Kedua-dua pertuduhan itu dikemukakan mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama yang membawa hukuman denda maksimum RM50,000 atau penjara maksimum setahun atau kedua-duanya dan boleh didenda RM1,000 bagi setiap hari kesalahan itu diteruskan selepas sabitan, jika disabitkan kesalahan.- BERNAMA


Perak syor tanah bawah RTB dibangunkan agensi kerajaan

IPOH, 20 Julai- Perak mencadangkan rakyat yang masih belum mengusahakan tanah di bawah Rancangan Tanaman Berkelompok (RTB) agar menyerahkan tanah tersebut kepada agensi kerajaan untuk dibangunkan.  Menteri Besar, Datuk Seri Saarani Mohamad berkata ini kerana terdapat sebahagian tanah yang telah mendapat kebenaran tidak diusahakan oleh peserta.

(Saarani ketika sesi perbahasan pada Mesyuarat Kedua Tahun Kelima DUN Perak Ke-14 di Bangunan Perak Darul Ridzuan hari ini/BERNAMA)

Jelas beliau, peserta terlibat boleh menubuhkan persatuan dan menyerahkan seluruh kawasan tanah kepada mana-mana agensi kerajaan untuk dibangunkan.  "Contoh Perbadanan Pembangunan Pertanian Negeri, SADC, ada setengah bahagian memberikan kepada Felcra, ada setengah bahagian bagi kepada koperasi-koperasi besar yang ada kemampuan dan pengalaman untuk bangunkan tanah pertanian."Jadi saya setuju bila kerajaan telah memberikan, menganugerahkan tanah berkelompok, maka semua peserta berkenaan itu hendaklah sehati sejiwa menyerahkan kepada mana mana agensi untuk membangunkannya dan mereka akan dapat keuntungan secara dividen tahunan," katanya. Beliau menyatakan demikian ketika menjawab soalan tambahan ADUN Pengkalan Hulu, Datuk Aznel Ibrahim, pada persidangan Dewan Undangan Negeri ke-14, di sini hari ini.


Kerjasama KPT, universiti awam beri pendedahan literasasi politik kepada siswa

KUALA LUMPUR, 20 Julai- Kementerian Pengajian Tinggi (KPT) sedang mengadakan kerjasama dengan 20 universiti awam bagi memberi pendedahan dan literasi politik kepada mahasiswa.  Menurut Menteri Pengajian Tinggi, Datuk Seri Dr Noraini Ahmad, ia dilakukan melalui usaha sama pihak Suruhajaya Pilihan Raya (SPR) serta menandatangani memorandum persefahaman (MoU) dengan univeristi terlibat.

(Menteri Pengajian Tinggi, Datuk Seri Dr Noraini Ahmad dalam sesi soal jawab Dewan Rakyat)

"Dalam hubungan ini, kerjasama ini telah dimulakan dengan Universiti Teknologi Mara (UiTM) yang merupakan perintis MoU bersama SPR dan ini akan disusuli oleh 19 univeristi lain dalam masa terdekat. "Melalui kerjasama ini juga pihak universiti awam dapat memanfaatkan kepakaran SPR dalam melaksanakan program-program pemerkasaan literasi politik pada mahasiswa", katanya. Tambahnya, kerajaan akan terus komited bagi memastikan golongan mahasiswa diberi pendedahan berhubung demokrasi, pilihan raya dan politik negara.  Beliau berkata demikian ketika menjawab soalan Ahli Parlimen Setiawangsa, Nik Nazmi Nik Ahmad mengenai usaha kerajaan mendedahkan mahasiswa dengan isu-isu sivik dan politik selari dengan pengenalan Undi18.


Pengambilan khas guru baharu: 16,381 telah dilantik sejak tahun lalu

KUALA LUMPUR, 20 Julai- Urusan pengambilan khas guru baharu secara sekali ambil telah selesai dilaksanakan Suruhanjaya Perkhidmatan Pendidikan (SPP).Menurut Menteri Kanan Pendidikan, Datuk Dr. Mohd Radzi Jidin, seramai 16,381 orang guru telah dilantik dan ditempatkan di sekolah bawah Kementerian Pendidikan (KPM) sejak tahun lalu. Seramai 13,770 orang adalah lantikan tetap, manakala 2,611 lantikan secara perkhidmatan kontrak (CoS).  "Antara kekangan utama kita daripada 18,000 tadi kita dapati 88 peratus kita tak dapat dalam 2,321 antara subjek paling utama adalah Bahasa Inggeris. Maknanya walaupun kita telah buka kepada mereka yang tidak ada ikhtisas kita masih belum mendapat calon yang mencukupi dan memenuhi kriteria yang ditetapkan untuk dilantik untuk mata pelajaran tersebut. Jadi cabaran kita adalah dalam konteks mata pelajaran tertentu Bahasa Inggeris dan di SJKC sebagai contoh. Jadi ini akan diisi melalui pengambilan biasa yang sebelum ini dibuat oleh SPP seperti tahun-tahun sebelum," katanya dalam sesi soal jawab Dewan Rakyat di Parlimen.

(Menteri Kanan Pendidikan, Datuk Dr. Mohd Radzi Jidin)

Beliau menjawab soalan tambahan ahli parlimen Kulai, Teoh Nie Ching.  Tahun lalu, KPM memperuntukkan kuota pengambilan khas 18,702 Pegawai Perkhidmatan Pendidikan (PPP) Gred DG41 bagi mengisi kekosongan guru di sekolah KPM seluruh negara.


Kajian cuti haid, subsidi tuala wanita dijangka selesai Oktober ini - Siti Zailah

KUALA LUMPUR, 20 Julai- Kajian terperinci berhubung pemberian subsidi tuala wanita sedang dijalankan.Timbalan Menteri Pembangunan Wanita, Keluarga dan Masyarakat, Siti Zailah Mohd Yusoff berkata ia melibatkan 50,000 responden wanita yang dijangka siap Oktober depan.Dapatan kajian itu diyakini mampu memberi pendekatan lebih komprehensif dan bersasar bagi menangani isu kemiskinan haid."Kemiskinan haid merujuk kepada situasi apabila individu tidak dapat akses kepada tuala wanita akibat kekangan kewangan. Kementerian berpandangan kajian lanjut perlu dilaksanakan untuk keperluan pemberian subsidi tuala wanita supaya kerajaan dapat gambaran berhubung isu ini. Dapatan kajian beri pendekatan lebih komprehensif dan bersasar bagi tangani isu ini. LPKN dah buat," katanya.Dalam Bajet 2022, Kementerian Kewangan telah memperuntukkan RM10 juta bagi keperluan kit asas kebersihan kepada wanita B40.Setakat ini, lebih 100,000 pelajar seluruh negara telah menerima manfaat inisiatif berkenaan.Dalam perkembangan berkaitan Siti Zailah turut memberitahu, keperluan cuti haid kepada pekerja wanita memerlukan perbincangan secara kolektif bersama pemegang taruh.Katanya kementerian prihatin terhadap kebajikan dan kesejahteraan golongan berkenaan, namun perkara itu akan memberi implikasi kepada produktiviti dan ekonomi negara."Kementerian berpandangan pengenalan cuti haid memerlukan penelitian lanjut dengan pihak berkepentingan seperti JPA, KSN, MOF, kesatuan pekerja dan pertubuhan majikan .Proses ini beri impak kepada produktiviti dan ekonomi. Sekarang ini ada kemudahan cuti sakit dan rehat yang diperuntukan kerajaan dalam sektor swasta dan awam," jelasnya.Beliau menjawab pertanyaan ahli parlimen Klang, Charles Anthony Santiago dalam sesi soal jawab Dewan Rakyat di Parlimen.

(Ahli parlimen Klang, Charles Anthony Santiago)


Liputan 4G di Sarawak meningkat 84.24 peratus- Annuar

KUALA LUMPUR, 20 Julai- Liputan 4G di Sarawak meningkat kepada 84.24 peratus pada suku pertama 2022 berbanding 73 peratus sebelum ini.Menurut Menteri Komunikasi dan Multimedia, Tan Sri Annuar Musa, peningkatan itu hasil perkembangan program Pelan Jalinan Digital Negara (JENDELA) Fasa 1. Ini merangkumi pembinaan tapak menara baharu, naik taraf stesen pemancar, premis tersedia gentian optik dan jalur lebar satelit.

(Menteri Komunikasi dan Multimedia, Tan Sri Annuar Musa)

"Bagi seluruh negeri Sarawak, sebanyak 85 tapak menara telekomunikasi siap dibina, manakala sebanyak 741 kini dalam pembinaan dibawah program Jalinan Digital Negara (JENDELA) Fasa 1."Untuk makluman YB Hulu Rajang, di kawasan Hulu Rajang, sebanyak 59 menara telekomunikasi sedang dalam pembinaan, manakala bagi naik taraf menara pemancar pula 38 telah siap dan 12 lagi masih dalam pelaksanaan."Sementara itu, di Baram pula hanya satu sahaja yang telah siap, terdapat 110 tapak menara baru dalam pembinaan. Bagi kawasan Parlimen Igan, lima telah siap dan lapan lagi sedang dalam pembinaan", katanya dalam sesi soal jawab di Dewan Rakyat. Kesemua inisiatif itu masih dalam peringkat pelaksanaan dan dijangka siap secara berperingkat menjelang penghujung tahun 2023.

Sementara itu, pelaksanaan hab rangkaian gentian optik titik kehadiran atau 'Point of Presence' (PoP) Fasa 2 akan mula dilaksanakan hujung tahun ini.

Projek itu bakal melibatkan lebih banyak sekolah di kawasan Sabah dan Sarawak.

"Projek Sabah diteruskan, sebanyak 500 sekolah di Sabah diteruskan, PoP 2 Sarawak akan diteruskan dengan jumlah yang lebih besar. Kementerian Komunikasi dan Multimedia (K-KOMM) sedang pantau syarikat menerusi tender terbuka", katanya.

Pihaknya juga menggesa syarikat terlibat dengan PoP fasa 1 di Sabah agar meningkatkan prestasi kerja bagi mencapai sasaran, siap pada hujung tahun ini.


4,000 peluang pekerjaan ditawar sempena JAKM Kelantan

KUALA LUMPUR, 20 Julai- 4,000 peluang pekerjaan bakal ditawarkan menerusi Karnival Jamin Kerja Keluarga Malaysia, sempena Jelajah Aspirasi Keluarga Malaysia (JAKM) Kelantan bermula 22 hingga 24 Julai ini.Program selama tiga hari itu berlangsung di perkarangan Stadium Sultan Muhammad IV, Kota Bharu, Kelantan.Peluang pekerjaan ditawarkan oleh 28 agensi swasta dan kerajaan yang terdiri daripada pelbagai industri.Jelas Ketua Setiausaha Kementerian Komunikasi dan Multimedia, Datuk Seri Mohammad Mentek tawaran tersebut bertepatan ketika negara berada dalam fasa peralihan ke endemik.Sekali gus dapat membantu masyarakat bangkit semula selepas terkesan dengan pandemik COVID-19."Antara yang turut memberi tawaran pekerjaan seperti Maybank, Proton dan SKMM sendiri, ini antara peluang yang dapat dinikmati."Selain itu diadakan juga jualan keperluan barang harian yang turut dipamerkan dengan diselaraskan oleh Kementerian Pertanian dan Industri Asas Tani dan KPDNHEP," katanya.

Beliau ditemui di Angkasapuri selepas menjadi tetamu program rancangan terbitan RTM. Seramai 50,000 pengunjung dijangka menghadiri siri keenam Jelajah Aspirasi Keluarga Malaysia (JAKM) Kelantan.Antara aktiviti lain yang bakal menghiasi program tersebut ialah pameran daripada syarikat perkhidmatan telekomunikasi dan pertandingan memasak.Turut diadakan pertandingan lagu-lagu patriotik bagi memeriahkan pra sambutan bulan kebangsaan.


UiTM perluas kerjasama, meterai MoU bersama Brunei

SHAH ALAM, 20 Julai- Universiti Teknologi MARA (UiTM) terus melebarkan sayapnya dengan mengadakan perjanjian strategik bersama universiti terkemuka dunia.  Bagi tujuan itu, UiTM telah pun mengadakan beberapa program dua hala bersama universiti luar negara dan pemain industri bagi memastikan pelajar dan warga kerjanya mendapat tempat di pasaran kerja selain mewujudkan peluang pekerjaan. Naib Canselor UiTM, Prof. Datuk Dr Roziah Mohd Janor berkata usaha pengkongsian ilmu menerusi aktiviti ‘Collaborative Teaching’ dititikberatkan UiTM dalam usaha mendedahkan pelajar dengan ilmu pendidikan dan amalan industri secara global. "Program yang dirancang termasuklah pertukaran kepakaran , penganjuran kursus jangka pendek dan persidangan antarabangsa," katanya.

(Naib Canselor UiTM, Prof. Datuk Dr Roziah Mohd Janor)

Dr Roziah berkata demikian pada majlis MoU Persefahaman antara UiTM menerusi Pusat Pengajian Pengurusan Hartanah, Fakulti Senibina Perancangan dan Ukur dengan Brunei Institution of Geomatic (B.I.G) dan M.D Associates di Shah Alam. MOU itu bagi membangun dan menambah baik pengajaran, pembelajaran dan penyelidikan antara institusi kedua-dua negara.


Impak kemajuan industri automotif, jana pendapatan negara, cipta peluang pekerjaan- PM

KUALA LUMPUR, 20 Julai- Perdana Menteri, Datuk Seri Ismail Sabri Yaakob melancarkan Perodua Alza Serba Baharu Perodua Alza Serba Baharu, hari ini.Pelancarannya merupakan salah satu pencapaian membanggakan Perodua sejak syarikat pengeluar kenderaan terbesar negara itu ditubuhkan; selain menjadi bukti kerjasama secara efektif di antara kerajaan dan swasta sejak sekian lama."Impak kemajuan industri automotif negara dapat dilihat melalui aktiviti ekonomi yang dijana seperti mewujudkan peluang pekerjaan, peningkatan kemahiran teknikal, pindahan teknologi dan mengurangkan kebergantungan kepada syarikat asing," katanya.Beliau berkata demikian ketika pelancaran kenderaan pelbagai guna segmen B berkenaan di ibu negara yang turut dihadiri Pengerusi Perodua, Tan Sri Asmat Kamaludin.

(Datuk Seri Ismail Sabri melancarkan Perodua Alza Serba Baharu, hari ini)

Syarikat automotif nasional juga katanya dilihat bertanggungjawab memajukan industri melalui pelaburan lestari, selain berusaha untuk meningkatkan keupayaan syarikat-syarikat tempatan daripada aspek kualiti, teknologi dan produktiviti.Dalam pada itu, Ismail berkata kerajaan telah melaksanakan pelbagai langkah strategik bagi menghadapi ketidaktentuan ekonomi global seperti krisis geopolitik dan perubahan iklim.  Untuk itu, syarikat korporat diseru untuk saling bekerjasama bagi mencapai matlamat karbon neutral di Malaysia menjelang 2050."Seperti ini dapat membantu mencapai matlamat karbon neutral di Malaysia pada tahun 2050, seperti mana yang telah dipersetujui di peringkat Pertubuhan Bangsa-bangsa Bersatu. Keluarga Malaysia yang saya kasihi, Tenaga Nasional Berhad kini sedang berusaha untuk meningkatkan pengeluaran elektrik menggunakan sumber tenaga yang bersih serta penyediaan stesen pengecas kenderaan elektronik yang secukupnya.  "Pada masa yang sama, Perodua boleh mengambil peluang ini dengan meneroka peluang baharu seperti menghasilkan kenderaan elektrik berkualiti tinggi yang mampu dimiliki oleh Keluarga Malaysia," katanya.Ujarnya, kerjasama pintar seperti itu perlu dilaksana segera bagi mengatasi kesan perubahan iklim yang melanda dunia.


Bekalan makanan negara: Inisiatif berorientasi intervensi perdagangan, pengeluaran dan pengguna- Ronald

KUALA LUMPUR, 20 Julai- Beberapa langkah jangka pendek dilaksanakan bagi menjamin kestabilan bekalan makanan negara.Menurut Menteri Pertanian dan Industri Makanan, Datuk Seri Ronald Kiandee, kesemua inisiatif tersebut berorientasikan intervensi perdagangan, pengeluaran dan pengguna. Antaranya, batal kuota import barangan dari luar negara, laksana stok penimbal tambahan untuk produk ayam dan ikan serta permudah proses pembayaran tuntutan subsidi.

Memudahcara proses import itu melalui penangguhan 'fee permit' dan 'priority lane' ke atas empat komoditi merangkumi soya, gandum jagung makanan ternakan berasaskan haiwan dan tumbuhan, memberikan pengecualian khas kepada pekerja asing dan industri ternakan ayam contohnya, mengkaji mekanisme mengurangkan kos minyak sawit mentah bagi syarikat dua pengilangan yang melaksnakan pengilangan makanan ternakan, penambahan loji pemprosesan luar negara bagi meningkatkan dan mempelbagaikan sumber import bekalan makanan ayam dan daging," katanya.Ronald menjawab soalan tambahan ahli parlimen Jerantut, Datuk Ahmad Nazlan Idris.Pihak kementerian turut memperkasa kerjasama strategik dengan semua pihak berkepentingan dan industri bagi memantapkan rantaian bekalan makanan negara.


MOTAC kenal pasti usaha mantapkan Konsep Pelancongan Islamik

KUALA LUMPUR, 20 Julai- Kementerian Pelancongan, Seni dan Budaya (MOTAC) telah mengenalpasti beberapa usaha baru untuk memantapkan lagi Konsep Pelancongan Islamik (ITC) di Malaysia.  Jelas Menterinya, Datuk Seri Nancy Shukri, ia termasuklah memperkenalkan pengiktirafan penginapan mesra muslim, (MFAR), Pemandu Pelancong Mesra Muslim (MFTG) dan program Jejak Pelancongan Masjid.

(Menteri Pelancongan, Seni dan Budaya, Datuk Seri Nancy Shukri)

"Beberapa contoh yang suka saya kongsikan termasuklah memperkenalkan program Pengiktirafan Penginapan Mesra Muslim (Muslim Friendly Accommodation Recognition – MFAR). "Program ini mengiktiraf pengusaha hotel premis penginapan di Malaysia yang menyediakan perkhidmatan Mesra Muslim berdasarkan garis panduan yang telah dikeluarkan oleh ITC", katanya pada sesi soal jawab di Dewan Rakyat.Tambah beliau, ITC juga telah menjalinkan pelbagai kerjasama dengan kerajaan-kerajaan negeri dan pihak-pihak yang bertanggungjawab dalam membangunkan produk pelancongan.  Beliau menjawab pertanyaan Ahli Parlimen Setiu, Shaharizukirnain Abd Kadir.


Sultan Ibrahim kembali bersemayam

(Sultan Johor Sultan Ibrahim Almarhum Sultan Iskandar bertitah merasmikan mesyuarat kedua bagi Penggal Persidangan Pertama Dewan Undangan Negeri (DUN) Johor yang ke-15 di Bangunan Sultan Ismail, Kota Iskandar/Fail BERNAMA)

JOHOR BAHRU, 20 Julai- Sultan Johor Sultan Ibrahim Sultan Iskandar selamat kembali dan bersemayam di atas takhta kerajaan Johor bermula hari ini.  Pengumuman itu dibuat Yang Dipertua Jumaah Majlis Diraja Johor, Datuk Dr Abdul Rahim Ramli menerusi Percanangan Dalam Bil: 3/2022, bertarikh 20 Julai 2022. "Jumaah Majlis Diraja Johor mengumumkan Duli Yang Maha Mulia Sultan Ibrahim Ibni Almarhum Sultan Iskandar, Sultan Yang Dipertuan Bagi Negeri dan Jajahan Takluk Johor Darul Takzim, telah selamat kembali dan bersemayam di atas takhta kerajaan Johor mulai 20 Julai 2022."Daulat Tuanku. Allah Peliharakan Sultan," menurut Abdul Rahim menerusi Percanangan Dalam berkenaan.

Pada 16 Jun lalu, Sultan Ibrahim berkenan melantik Tunku Mahkota Johor, Tunku Ismail Sultan Ibrahim sebagai Pemangku Raja Johor.  Baginda bertitah, pelantikan dibuat kerana baginda mahu berehat.